**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 11 Απριλίου 2019, ημέρα Πέμπτη και ώρα 14.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις»». (3η συνεδρίαση).

  Στη συνεδρίαση παρέστησαν ο Αντιπρόεδρος της Κυβέρνησης και Υπουργός Οικονομίας και Ανάπτυξης, κ. Ιωάννης Δραγασάκης, ο Αναπληρωτής Υπουργός Οικονομίας και Ανάπτυξης, κ. Στέργιος Πιτσιόρλας, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Δριτσέλη Παναγιώτα, Μορφίδης Κωνσταντίνος, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Γάκης Δημήτριος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Βέττας Δημήτριος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Ακριώτης Γεώργιος, Τσιρώνης Ιωάννης, Αθανασίου Χαράλαμπος, Τσιάρας Κωνσταντίνος, Αραμπατζή Φωτεινή, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Αντωνίου Μαρία, Σκρέκας Κωνσταντίνος, Στύλιος Γεώργιος, Σκανδαλίδης Κωνσταντίνος, Κωνσταντινόπουλος Οδυσσέας, Τζελέπης Μιχαήλ, Παναγιώταρος Ηλίας, Σαχινίδης Ιωάννης, Λαμπρούλης Γεώργιος, Στεργίου Κωνσταντίνος, Γεωργιάδης Μάριος και Κατσίκης Κωνσταντίνος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρίες και κύριοι συνάδελφοι, ξεκινάει η γ΄ συνεδρίαση της Διαρκούς Επιτροπής Παραγωγής και Εμπορίου, συζήτηση κατ’ άρθρον, με θέμα την συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις».

Με βάση την διαδικασία, αρχικά θα ψηφίσουμε επί της αρχής.

Το λόγο έχει ο κ. Ουρσουζίδης.

**ΓΕΩΡΓΙΟΣ ΟΥΡΣΟΥΖΙΔΗΣ (Εισηγητής του ΣΥΡΙΖΑ):** Ναι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Επιφυλασσόμεθα για την Ολομέλεια.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης):** Όπως προείπαμε, κυρία Πρόεδρε, επιφύλαξη με βάση τα θέματα που έχουμε θέσει στο Υπουργείο και αφορούν το νομοσχέδιο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής της Χρυσής Αυγής):** Κατά, κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ** (**Ειδικός Αγορητής του ΚΚΕ):** Κατά.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ** (**Ειδικός Αγορητής της Ένωσης Κεντρώων):**Επιφύλαξη, κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Με βάση τις τοποθετήσεις των κομμάτων, των εισηγητών και την εικόνα που υπάρχει στην αίθουσα, επί της αρχής γίνεται δεκτό το νομοσχέδιο, κατά πλειοψηφία.

 Το λόγο έχει ο κ. Πιτσιόρλας.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):**  Θα αναφερθώ κυρίως στο θέμα των στρατηγικών επενδύσεων. Ο κ. Δραγασάκης έδωσε πολλές διευκρινίσεις για την αναπτυξιακή τράπεζα και θα δώσει και άλλες. Θα αναφερθώ λοιπόν, στο θέμα των στρατηγικών επενδύσεων, στο θέμα των επενδύσεων γενικότερα. Ασκήθηκε μια κριτική, κατά την πρώτη φάση της ζήτησης και στη βάση κάποιων δημοσιευμένων στοιχείων. Υπήρξε μάλιστα, μια διατύπωση πολύ αυστηρή από τον εκπρόσωπο της Ν.Δ., ότι επενδύσεις και ΣΥΡΙΖΑ είναι έννοιες ασύμβατες. Κατά την γνώμη μου, η κριτική που ασκείται από την πλευρά της αντιπολίτευσης, φανερώνει μια αδυναμία κατανόησης του πραγματικού προβλήματος και μια εμμονή σε αντιλήψεις, οι οποίες ακριβώς αποτελούν την αιτία της κρίσης, την οποία βιώσαμε.

Είναι φανερό ότι έχουμε ένα μεγάλο πρόβλημα ως χώρα με το θέμα των επενδύσεων. Πρέπει να δούμε όμως, πού οφείλεται αυτό και να δώσουμε τις σωστές απαντήσεις. Η αποβιομηχάνιση στην Ελλάδα είχε ολοκληρωθεί ήδη από το 2010, πριν την κρίση και πρέπει να ερμηνεύσουμε το γιατί, όπως επίσης, ότι οι άμεσες ξένες επενδύσεις στην Ελλάδα ήταν πάντα πάρα πολύ χαμηλά. Κινούνταν γύρω στο 1% του Α.Ε.Π. και τις καλύτερες στιγμές, με εξαίρεση το 2006 που προσέγγισε το 2%. Αυτό αφορούσε μια περίοδο, όπου η ελληνική οικονομία έτρεχε με σημαντικούς ρυθμούς ανάπτυξης, όμως το θέμα των άμεσων ξένων επενδύσεων ήταν πάρα πολύ χαμηλά.

Η κρίση που αντιμετώπισε η ελληνική κοινωνία, ήταν κατά βάση κρίση ανταγωνιστικότητας και προφανώς, το θέμα των επενδύσεων ήταν ο πυρήνας αυτού του προβλήματος της ανταγωνιστικότητας. Ποιων όμως επενδύσεων και σε ποιους τομείς;

Αναφερθήκατε σε μερικά στοιχεία και θέλω να ξεκινήσω απ' αυτό. Μιλήσατε για τα στοιχεία που δείχνουν ότι έχουμε μείωση στον ακαθάριστο σχηματισμό παγίου κεφαλαίου, μείωση μεγάλη το 2017 και το χρησιμοποιήσατε ως επιχείρημα, ότι δεν γίνονται επενδύσεις. Υπάρχει μια διαφορά μεγάλη ως προς αυτό το σημείο και θέλω να σας την εξηγήσω. Άλλο πράγμα είναι να μιλάμε για τον ακαθάριστο σχηματισμό κεφαλαίου, άλλο πράγμα να μιλάμε για τον ακαθάριστο σχηματισμό παγίου κεφαλαίου. Στον ακαθάριστο σχηματισμό κεφαλαίου είναι τα πάγια κεφάλαια συν τα αποθέματα. Τι σημαίνει αυτό; Σημαίνει, συν η απόδοση που έχει η οικοδομική δραστηριότητα, τα κέρδη, αυτά που μετατρέπονται στη συνέχεια σε κεφάλαια κίνησης. Όταν μιλάμε για δίκτυα ακαθάριστου παγίου κεφαλαίου, μιλάμε για τα εξής πράγματα: Για μηχανολογικό εξοπλισμό, για μεταφορικό εξοπλισμό, για κατοικίες και για άλλες κτιριακές εγκαταστάσεις.

Αν διαβάσετε τα στοιχεία στα οποία αναφερθήκατε και διαβάσετε και την ανάλυση που κάνει η τράπεζα της Ελλάδος για τα στοιχεία αυτά, όχι εμείς, η τράπεζα της Ελλάδος λέει ότι η μείωση που εμφανίζει αυτός ο δείκτης του ακαθάριστου σχηματισμού παγίων κεφαλαίων, οφείλεται στη μείωση του μεταφορικού εξοπλισμού. Αυτό σημαίνει ότι το 2017 υπήρξαν αγορές πλοίων κατά βάση και κάποια εξοπλιστικά, τα οποία ανέβασαν ψηλά αυτόν το τομέα.

Φέτος, όμως, το 2018 για το οποίο μιλάμε, υπήρξε μια αύξηση πάρα πολύ μεγάλη, συνολικά στο σύνολο του ακαθάριστου σχηματισμού κεφαλαίου, που είναι σε πολύ καλύτερο επίπεδο από το 2012 και εδώ, άρα, είναι αύξηση πολύ σημαντική, και ιδιαίτερα μια πολύ σημαντική αύξηση στις επενδύσεις του μηχανολογικού εξοπλισμού. Είμαστε στις επενδύσεις του μηχανολογικού εξοπλισμού το 2018, συν 16,1% σε σχέση με το 2017. Τι σημαίνει αυτό; Σημαίνει ότι έχουμε και στις κατοικίες και στις άλλες κτιριακές πάλι άνοδο, αλλά μένω στον μηχανολογικό εξοπλισμό. Σημαίνει ότι έχουμε πάρα πολύ σημαντικές επενδύσεις στον τομέα αυτόν, κυρίως στη βιομηχανία, στη μεταποίηση, γι' αυτό έχουμε τόσο μεγάλη αύξηση, στις τεχνολογίες, στην ψηφιοποίηση, έχουμε, δηλαδή, μια αλλαγή πολύ σημαντική. Έχουμε πραγματικές επενδύσεις παραγωγικές, οι οποίες έχουν πολύ ουσιαστικό αποτέλεσμα. Πού φαίνεται το αποτέλεσμα αυτό; Φαίνεται στην αύξηση των εξαγωγών, που είναι σε πάρα πολύ υψηλά επίπεδα.

 Αν κανείς δει την ανάλυση των εξαγωγών, θα δει ότι είναι εξαγωγές, που δεν είναι πια στα πετρελαιοειδή, η αύξηση οφείλεται στα προϊόντα μεταποίησης, στα βιομηχανικά προϊόντα και στα προϊόντα μεταποίησης του αγροτικού τομέα. Αν λοιπόν, δούμε την αύξηση των επενδύσεων στον μηχανολογικό εξοπλισμό και στην κατοικία και στην οικοδομική δραστηριότητα γενικότερα, αν δούμε την αύξηση των εξαγωγών και αν δούμε και το θέμα των άμεσων ξένων επενδύσεων, όπου υπάρχει μια αύξηση της τάξης του 13% το 2018, είμαστε εκεί που ήμασταν στο καλύτερο σημείο ποτέ της χώρας, ως ποσοστό του Α.Ε.Π., δηλαδή, στο 2006. Το 2018 είμαστε 2% του Α.Ε.Π., που αφορούν άμεσες ξένες επενδύσεις.

Μόνο το 2006 υπήρξε τέτοιο ποσοστό του Α.Ε.Π.. Θα μου πείτε, άλλο Α.Ε.Π.; Προφανώς, άλλο Α.Ε.Π., αλλά πάντα μιλάμε σε σχέση μ’ αυτό που αντιμετωπίζουμε.

Αν, λοιπόν, δούμε την αύξηση των άμεσων ξένων επενδύσεων, την αύξηση των εξαγωγών και την αύξηση στις επενδύσεις στο μηχανολογικό εξοπλισμό, που σημαίνει στη βιομηχανία και την μεταποίηση, έχουμε μπροστά μας μια εικόνα ενός μετασχηματισμού, της ελληνικής οικονομίας, του μοντέλου της ελληνικής οικονομίας πάρα πολύ σημαντικό. Νομίζω ότι αυτό είναι που δεν κατανοεί η αντιπολίτευση. Μιλάει για επενδύσεις και αναφέρεται, για παράδειγμα, στα 40 δισ. πριν από το 2010, όπου αυτές οι επενδύσεις που σας αναφέρω τώρα και αφορούν το μηχανολογικό εξοπλισμό, ήταν το ένα πέμπτο (1/5) ή ένα έκτο (1/6) του συνολικού αριθμού των επενδύσεων, δηλαδή του συνολικού ποσού. Μιλάμε για επενδύσεις που ήταν κατά κύριο λόγο στο στεγαστικό τομέα και όχι, στον τομέα της παραγωγικής δραστηριότητας.

Έχουμε, λοιπόν, ένα μετασχηματισμό. Αυτός ο μετασχηματισμός είναι το κρίσιμο θέμα που πρέπει να ενισχύσουμε περαιτέρω όλοι μαζί και θα πρέπει να επεξεργαστούμε πολιτικές και καινούργιες αντιλήψεις, αλλά και στρατηγικές καινούργιες.

Άρα, λοιπόν, επενδύσεις υπάρχουν, υπάρχουν σε παραγωγικούς τομείς και προφανώς, θέλουμε πολύ παραπάνω και δεν το συζητώ. Προφανώς, το επίπεδο αυτό δεν μας ικανοποιεί, όμως, υπάρχει μια εικόνα η οποία είναι αισιόδοξη, αρχίζει να γίνεται αισιόδοξη.

Τώρα, θα πρέπει να δούμε πού οφείλεται η έλλειψη επενδύσεων. Εδώ υπάρχει μια μεγάλη διαφορά. Θεωρώ ότι ακόμη δεν το έχει κατανοήσει η αντιπολίτευση το πρόβλημα και αν κρίνω και από την κριτική που μας κάνει, θα αναφέρω μόνον δύο χαρακτηριστικά παραδείγματα. Το πρώτο παράδειγμα αφορά το Ελληνικό, στο οποίο αναφέρεστε και το δεύτερο παράδειγμα, είναι ο Αστέρας Βουλιαγμένης. Θα αναφέρω μόνο ότι ο Αστέρας Βουλιαγμένης άνοιξε πριν από λίγες ημέρες και μετά από πάρα πολλά χρόνια καθυστερήσεων.

Καταρχήν, να σας αναφέρω το παράδειγμα του Αστέρα. Όταν εγώ πήγα στο ΤΑΙΠΕΔ το Μάρτιο του 2015, βρήκα τον Αστέρα Βουλιαγμένης στο εξής σημείο: Είχε τελειώσει ο διαγωνισμός, είχε πάει στο ΣτΕ η σύμβαση και είχε κοπεί από το ΣτΕ. Γιατί είχε κοπεί από το ΣτΕ; Διότι έγινε ένας διαγωνισμός, ο οποίος προέβλεπε στον Αστέρα Βουλιαγμένης και συγκεκριμένα μπροστά από τον Αστέρα Βουλιαγμένης, να χτιστούν εκατό βίλες. Ήρθε το Συμβούλιο της Επικρατείας, ορθώς, και είπε στοπ, δεν θα χτιστούν 100 βίλες. Έγινε μια διαπραγμάτευση από την αρχή και φθάσαμε στο σημείο να έχουμε το ίδιο τίμημα και να χτιστούν μόνον 14 βίλες καινούργιες πάνω σε υπάρχοντα κτίρια, τα οποία θα κατεδαφίζονταν, όπου αυτό που τελικώς γίνεται τώρα. Και βέβαια, αφού λύσαμε και μια σειρά από άλλα περιβαλλοντικά ζητήματα και αρχαιολογικά ζητήματα, τα οποία ήταν όλα ανοιχτά.

 Με τη νέα αυτή σύμβαση, εξασφαλίσαμε τη συναίνεση του δήμου που ήταν πριν εξολοκλήρου απέναντι, εξασφαλίσαμε τη συναίνεση όλων των γύρω περιοχών και βεβαίως, πέρασε ομοφώνως και από το ΣτΕ. Όλη αυτή η διαδικασία χρειάστηκε περίπου δύο χρόνια, έγινε και έτσι τώρα άνοιξε ο Αστέρας Βουλιαγμένης υπό την καινούργια του μορφή.

Ποιο είναι το συμπέρασμα; Που οφείλεται η καθυστέρηση;

Οφείλεται σε αυτόν που έβαλε την υπογραφή για τις εκατό βίλες, ο οποίος αγνοώντας τα πάντα, τα πάντα όμως, έβαλε μια υπογραφή γι’ αυτή την ιστορία και εάν δεν υπήρχε αυτό, δεν θα υπήρχε καθυστέρηση.

Τώρα, θα ήθελα να πάω στο παράδειγμα του Ελληνικού, γιατί το βρήκα στο ίδιο σημείο το Ελληνικό. Είχε γίνει ο διαγωνισμός, είχε τελειώσει ο διαγωνισμός, δεν έβαζε κανείς την υπογραφή του και υπήρχε και πράξη του Υπουργικού Συμβουλίου που έλεγε, ότι πρώτα θα περάσει από τη Βουλή και μετά θα υπογράψουμε. Αν είναι δυνατόν, κάτι σημαίνει αυτό.

Και υπήρχε βεβαίως και μια πολύ μεγάλη αντίδραση των γύρω περιοχών όλων των δήμων, όχι μόνο του δήμου του Ελληνικού, αλλά και του δήμου της Γλυφάδας και του δήμου του Αλίμου.

Με το Ελληνικό, λοιπόν, να σας πω πού οφείλεται η καθυστέρηση. Ποτέ έκλεισε το αεροδρόμιο; Το 2001. Ο διαγωνισμός ολοκληρώθηκε στο τέλος του 2014. Έγινε ένας διαγωνισμός για το φιλέτο της Αττικής, χωρίς να έχει λυθεί κανένα απολύτως από τα προβλήματα που έπρεπε να λυθούν. Δηλαδή, έγινε ένας διαγωνισμός για μια έκταση 7.000 στρεμμάτων στην παραλία της Αθήνας και αφέθηκαν όλα τα θέματα ως αιρέσεις για την ολοκλήρωση του έργου, μετά την ολοκλήρωση από την Βουλή της διαδικασίας.

Τι σημαίνουν όλα τα θέματα; Αν κανείς πάει να χτίσει ένα σπίτι σε μια περιοχή εντός σχεδίου και εκτός σχεδίου παίρνει κάποιες άδειες. Αν πάει να αγοράσει ένα οικόπεδο για να χτίσει κάπου πάει και ρωτάει το δασαρχείο, πάει και ρωτάει την αρχαιολογία.. Αυτά τα κάνει πριν τα αγοράσει, πριν υπογράψει το συμβόλαιο. Εμείς τι κάναμε ως κράτος; Δώσαμε ένα συμβόλαιο για 7.000 στρέμματα στην παραλία της Αθήνας χωρίς να έχουμε περάσει πουθενά από αυτά τα σημεία.

Τώρα, τι κάναμε λοιπόν εμείς για το Ελληνικό. Κάναμε μια διαπραγμάτευση ξανά της συμβάσης, όπου επιλύθηκαν με τη συνεργασία των επενδυτών, πρέπει να το πω, με καλό πνεύμα από την πλευρά τους, επιλύθηκαν πάρα πολλά ζητήματα τα οποία είχαν ως αποτέλεσμα να εξασφαλιστεί ευρύτατη συναίνεση επί του έργου και ακολουθήσαμε την κανονική διαδικασία που έπρεπε να ακολουθήσουμε.

Έπρεπε, λοιπόν, να περάσουμε από μια διαδικασία που περνάνε οι πάντες, αν θέλουν κάπου να οικοδομήσουν κάτι.

Ποια ήταν η κριτική που ακούσαμε; «Μα είναι δυνατόν να υπάρχουν αρχαία στο Ελληνικό;», «Μα είναι δυνατόν να υπάρχουν δάση στο Ελληνικό;», Μα είναι δυνατόν το ένα, μα είναι δυνατόν τον άλλο…

 Φτάσαμε, λοιπόν, στο τέλος του 2017 να έχουμε ένα Προεδρικό Διάταγμα για το Ελληνικό ομοφώνως εγκεκριμένο από το ΣτΕ. Που σημαίνει ότι σ' αυτό το διάστημα λύσαμε άπειρα προβλήματα που υπήρχαν.

 Ένας δασάρχης, όταν πάει κανείς να πάρει πράξη χαρακτηρισμού εκ του νόμου και εκ του Συντάγματος, καταφεύγει σε ορισμένους δασικούς χάρτες, σε κάποιες φωτογραφίες. Δεν πάει να είναι χτισμένη η περιοχή σήμερα, δεν πάει να είναι οτιδήποτε, οι αεροφωτογραφίες στις οποίες είναι υποχρεωμένος να καταφύγει, δίνουν άλλη εικόνα.

 Όλη η κριτική που ακούμε λοιπόν, όλα αυτά τα χρόνια για τις επενδύσεις είναι ότι δίνουμε μεγάλη αρμοδιότητα στο ΚΑΣ, ότι δίνουμε μεγάλη αρμοδιότητα στους δασάρχες, ότι δίνουμε μεγάλη αρμοδιότητα στις υπηρεσίες κ.λπ. κ.λπ., οι οποίοι όλοι πολεμούν τις επενδύσεις. Δεν είναι έτσι όμως, διότι όλοι αυτοί κινούνται στη βάση μιας νομοθεσίας.

Τα δασαρχεία δεν γεννήθηκαν το 2015. Εγώ έχω βγάλει άδεια για ξενοδοχείο και για αιολικά πάρκα και έχω κάνει ιδιωτική πολεοδόμηση επί των κυβερνήσεων της Ν.Δ. και του ΠΑ.ΣΟ.Κ.. 8 χρόνια άδεια για αιολικό πάρκο. Μη μου λέτε λοιπόν, τώρα.

Ακούστε πιο είναι το πρόβλημα λοιπόν. Αυτά όλα τι δείχνουν. Ότι υπάρχουν μερικά θέματα υποβάθρου νομικού, τα οποία εάν δεν ληφθούν, δεν θα απλοποιηθεί η διαδικασία των επενδύσεων, ό,τι και να λέμε. Και ποια είναι αυτά; Είναι αυτά που τρέχουμε τώρα με ταχύτητα μεγάλη. Είναι το κτηματολόγιο, το οποίο ήταν εκεί που ήταν το ’15, είναι οι δασικοί χάρτες οι οποίοι ήταν εκεί που ήταν το ’15, στο 3% της χώρας. Είναι τα θέματα της περιβαλλοντικής νομοθεσίας, η οποία είναι σε πλήρη διάσταση με πάρα πολλά κομμάτια της υπόλοιπης νομοθεσίας, είναι τα θέματα των χρήσεων γης, είναι άπειρα ζητήματα τα οποία πρέπει να επιλυθούν. Αυτά λοιπόν, όλα, τώρα είναι σε μια ταχύτατη διαδικασία επίλυσή τους. Όταν αυτά λυθούν, θα απλοποιηθεί σε πολύ μεγάλο βαθμό η διαδικασία των αδειοδότησεων για όλα τα έργα. Για τις επενδύσεις μιλώντας.

Πάμε όμως και στα υπόλοιπα ζητήματα. Στα θέματα που έχουν να κάνουν με τις αδειοδοτήσεις, επίσης, έχει μπει μια διαδικασία που είναι πολύ πια γρήγορη. Τα θέματα των επιχειρήσεων, τα θέματα του εμπορικού δικαίου, των οποίων επίσης ολοκληρώνεται η επίλυσή τους τον επόμενο μήνα με καινούργιους νόμους σε όλα τα επίπεδα. Είναι τα θέματα της επικοινωνίας των συστημάτων, τα οποία παραλάβαμε χωρίς κανένα να επικοινωνεί με το άλλο σε όλον τον δημόσιο τομέα. Είναι λοιπόν άπειρα ζητήματα τα οποία, εάν δεν λυθούν, επιτάχυνση των επενδύσεων δεν θα υπάρξει.

Λέω λοιπόν, πρώτον. Επενδύσεις υπάρχουν και σας ανέφερα στοιχεία. Δεύτερον, αυτή η εικόνα η καινούργια, προκύπτει από πολιτικές που εφαρμόστηκαν και από τον αναπροσανατολισμό της υγιούς ελληνικής επιχειρηματικότητας. Δεν είναι τυχαίο ότι έχουμε αύξηση της βιομηχανικής παραγωγικότητας στα χρόνια της κρίσης, όταν είχε ολοκληρωθεί η αποβιομηχάνιση πριν το ’10, σας είπα. Έχουμε λοιπόν, έναν αναπροσανατολισμό της υγιούς επιχειρηματικότητας, όχι των δήθεν επιχειρηματιών που παίρνανε μόνο λεφτά και τα βγάζανε έξω και έχουμε και αναπροσανατολισμό των πολιτικών και στον αναπτυξιακό νόμο που χρηματοδοτεί άλλα έργα πια, καινούργια -καινούργιας λογικής- και στις δράσεις του ΕΣΠΑ και στη συνολική δράση της κυβέρνησης όλα αυτά τα χρόνια και στην εξωστρέφεια της.

Η επίλυση των προβλημάτων του υποβάθρου, θα διευκολύνει πάρα πολύ τις επενδύσεις, όλα όσα σας ανέφερα. Όμως, το μεγάλο πρόβλημα είναι ότι δεν έχουμε μια κουλτούρα, ως χώρα, για τα ζητήματα της ανάπτυξης. Κάναμε μια ημερίδα πρόσφατα για τη βιομηχανία. Ήρθε ένας εκπρόσωπος της βιομηχανίας, πολύ μεγάλου ομίλου βιομηχανικού και μίλησε, είναι γραπτή η ομιλία του και είπε «Εάν μου λέγανε πριν από μερικά χρόνια ότι θα γίνει μια τέτοια συζήτηση στην Ελλάδα, δεν θα το φανταζόμουνα καν». Εκπρόσωπος πολύ μεγάλου επιχειρηματικού ομίλου.

 Μας λείπει μια κουλτούρα, λοιπόν, ανάπτυξης σοβαρή. Ήρθε το wwf εδώ, σήμερα, το ακούσατε, έκανε πολύ σωστές παρεμβάσεις για την κυκλική οικονομία, για την ενεργειακή στρατηγική και για όλα. Το wwf πρωταγωνίστησε σε όλες τις κινητοποιήσεις κατά των ανεμογεννητριών, μια τεράστια αντίφαση. Η χώρα λοιπόν έχει μεγάλο πρόβλημα να διαμορφώσει στρατηγική και αυτό δεν είναι υπόθεση ενός κόμματος, είναι υπόθεση όλου του πολιτικού συστήματος και πρέπει να το συνδιαμορφώσουμε. Έχουμε μια ευκαιρία να τη συνδιαμορφώσουμε. Αυτός ο νόμος λοιπόν που καταθέσαμε για τις στρατηγικές επενδύσεις σήμερα, προσπαθεί να λύσει πολλά προβλήματα. Τι προσπαθεί να λύσει; Με τον τρόπο που τοποθετεί τις διαδικασίες, εξασφαλίζεται ότι, όταν μια επένδυση θα μπει στη διαδικασία του fast track, θα είναι ώριμη και θα προχωρήσει. Δεν θα μπαίνουν στο fast track επενδύσεις οι οποίες είναι στον αέρα πλήρως, είναι μηδέν, που απλώς τους δίνουμε μια απόφαση για να την παζαρεύουν μετά στην αγορά για να την πουλήσουνε. Διότι αυτό συνέβαινε εν πολλοίς, αυτό συνέβαινε εν πολλοίς και θα πω παραδείγματα εάν θέλετε.

Βάζουμε μια διαδικασία που όντως δεν επιβαρύνει με διαδικασίες, απεναντίας, εξασφαλίζει ότι αυτός που θα ενταχθεί θα υλοποιηθεί κιόλας. Εξασφαλίζει για πρώτη φορά και κίνητρα που δεν είναι απλά τα κίνητρα της επιδότησης, «χρήμα ζεστό», είναι και πολλά άλλα. Το θέμα των κινήτρων δεν μπορούσε να γίνει μέχρι τώρα για λόγους προφανείς και ακόμα έχουν πολλές δυσκολίες. Σε αυτό χρειάζεται να συνεννοηθούμε, μια στρατηγική κινήτρων για τις επενδύσεις και για τις επιχειρήσεις πρέπει να διαμορφωθεί, όμως, κινήτρων που θα ευνοούν ένα μοντέλο οικονομικής ανάπτυξης και όχι αεριτζήδες. Αυτό λοιπόν, είναι κάτι που πρέπει να επεξεργαστούμε. Είμαστε σε πρώτο βήμα έχουμε πλήρη συνείδηση και θα συνεχίσουμε.

Θεωρώ λοιπόν ότι υπάρχει ένα κεντρικό θέμα που πρέπει να συνεννοηθούμε, δυστυχώς, θα το ακούσουμε και μετά η κριτική που γίνεται δείχνει ότι δεν έχετε καταλάβει ποιο είναι το πρόβλημα, γιατί αν το είχατε καταλάβει θα το είχατε λύσει και πριν. Όμως, η εικόνα που σας παρουσίασα από μόνη της απαντάει, πού ήταν οι επενδύσεις, πού ήταν η βιομηχανία, πού ήταν οι εξαγωγές. Αυτό από μόνο του απαντάει σε αυτό που σας λέω. Πρέπει λοιπόν να το συνειδητοποιήσουμε και αντί να τσακωνόμαστε να συναινέσουμε σε μια πορεία καινούργια, σε ένα μοντέλο καινούργιο.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κύριος Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου-Χρυσή Αυγή):** Επί των άρθρων τασσόμεθα κατά, στα άρθρα 1,2,3,4,5,6,7,8,9, μέχρι το άρθρο 30 είμαστε κατά, στο άρθρο 30 επιφυλασσόμεθα, θα τοποθετηθούμε στην Ολομέλεια. Στο άρθρο 31 επίσης επιφυλασσόμεθα για την Ολομέλεια, στα άρθρα 32,33,34,35,36,37,τασσόμεθα κατά. Στα άρθρα 38 και 39 επιφυλασσόμεθα για την Ολομέλεια. Στο άρθρο 40 κατά, στο 41 κατά στο 42 κατά στο 43 κατά στο 44 κατά και στο 45 παρών. Στην επόμενη συζήτηση και στην Ολομέλεια θα τοποθετηθούμε λεπτομερώς.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Κυρία πρόεδρε, εγώ άκουσα με πάρα πολύ μεγάλη προσοχή τον κύριο Πιτσιόρλα. Η πρώτη μου παρατήρηση είναι ότι χαίρομαι πάρα πολύ, διότι αυτή τη στιγμή αυτά τα οποία λέτε βρίσκουνε σύμφωνους τους συναδέλφους του ΣΥΡΙΖΑ, το οποίο σημαίνει ότι διανύσατε ένα πάρα πολύ μεγάλο δρόμο για να φθάσετε εδώ που είσαστε, για να υποστηρίζετε αυτά τα οποία λέτε. Και αυτό είναι καλό για τη χώρα, είναι καλό για τον τόπο, είναι καλό για την οικονομική ανάπτυξη.

Όμως, μην κουνάτε το δάκτυλο σε εμάς, διότι εμείς αυτήν την πολιτική την πρεσβεύουμε και την υποστηρίζουμε χρόνια τώρα, με γραφειοκρατικές αδυναμίες, τις οποίες τις δέχομαι και τις γνωρίζω, με πάρα πολλά προβλήματα στην υλοποίηση αυτής της πολιτικής. Επί της αρχής, όμως, εμείς δεν είχαμε ποτέ ισχυριστεί ότι η ανάπτυξη θα έρθει από το δημόσιο τομέα, άρα θα έρθει μόνο από τον ιδιωτικό τομέα, ο οποίος χρειάζεται και το ανάλογο επιχειρηματικό περιβάλλον.

Ερχόμαστε, λοιπόν και λέμε ότι είναι σωστά αυτά τα οποία είπατε στη μεγάλη τους πλειοψηφία και γι’ αυτό θα είμαστε θετικοί σε όλα αυτά, τα οποία πιστεύουμε πως είναι προς τη σωστή κατεύθυνση.

Από κει και πέρα, όμως, κ. Πιτσιόρλα, δεν ήμουν εγώ αυτή η οποία έκανε δήλωση προ δύο ετών ότι το Σεπτέμβριο θα μπουν οι μπουλντόζες στο Ελληνικό. Μαζί ήμασταν και το έχω και σε βίντεο. Δεν ήμουν εγώ αυτή η οποία το ισχυρίστηκε. Αντίθετα, εγώ είχα έρθει και είχα πει τότε, επειδή γνωρίζω όλες αυτές τις ιστορίες οι οποίες υπάρχουν, ότι ο τρόπος για να μπει μπροστά το Ελληνικό, ήταν ο τρόπος τον οποίο χρησιμοποιήσαμε κατά τη διάρκεια των Ολυμπιακών Αγώνων, δηλαδή ειδικό πλαίσιο το οποίο έρχεται και αντιμετωπίζει τα προβλήματα και προχωράει και ψηφίζεται, διότι, άλλως πώς, κανένα από τα μεγάλα έργα που έγιναν εκείνη την εποχή είτε είναι η Αττική Οδός είτε όλα τα υπόλοιπα, δεν θα είχαν γίνει.

Αυτές οι δομικές αδυναμίες για τις οποίες μιλάτε σήμερα υπήρχαν και τότε και αντιμετωπίστηκαν με αυτόν τον τρόπο. Σας είχαμε κάνει αυτήν την πρόταση και την απορρίψατε. Οι μπουλντόζες, βεβαίως, δεν μπήκαν στο Ελληνικό και επειδή εγώ μένω δίπλα στο Ελληνικό, αυτήν τη στιγμή που μιλάμε δεν έχουν φύγει καν οι άνθρωποι οι οποίοι δουλεύουν μέσα στο Ελληνικό από τις διάφορες υπηρεσίες, δεν έχουν καν απομακρυνθεί τα containers και δεν έχει γίνει ίχνος προετοιμασίας από πλευράς Κράτους για να μπορεί να μπει αυτή η μπουλντόζα αύριο.

Μου είπατε ότι σας κατηγορούμε γιατί στο Ελληνικό βρέθηκαν αρχαία ή σταματάει το ΚΑΣ περίπου όλες τις επενδύσεις, βλέπε τελευταία COSCO που απεφάνθη ότι μια επένδυση 630 εκατομμυρίων θα πρέπει να καθυστερήσει και να αλλάξει. Αν δεν ισχύει τίποτε από αυτά, τότε δεν έχει κανένα λόγο η COSCO και ο Πρωθυπουργός να τρέχει να βλέπει τον Κινέζο για να απολογηθεί. Αυτή είναι η πραγματικότητα. Αντιλαμβάνομαι ότι σας ενοχλώ, αλλά δεν μπορώ να κάνω αλλιώς, γιατί εσάς σας ενοχλεί καθετί το οποίο αποδεικνύει ότι είχατε την οποιαδήποτε αδυναμία υλοποίησης μιας πολιτικής. Ακόμη και η επιλογή των ανθρώπων που έχουν μπει στο ΚΑΣ έχει τη δική της σημασία, κ. Πιτσιόρλα, και επειδή γνωριζόμαστε και επειδή όλοι έχουμε περάσει από το Υπουργείο Πολιτισμού, κάτι ξέρουμε σε αυτήν την κατεύθυνση.

Τέλος, κάνετε ένα νομοσχέδιο που είναι στη σωστή κατεύθυνση. Το έχω πει και δεν πρόκειται να μπω σε λεπτομέρειες, όμως θα πω ένα παράδειγμα. Έρχεται ο ιδιώτης, ο επιχειρηματίας, ο οποίος χρωστά στο Ελληνικό Δημόσιο και το χρέος του αυτό, ο τόκος του μπαίνει σε ένα άλφα σημείο. Όταν το Ελληνικό Δημόσιο χρωστάει σε αυτόν τότε ψηφίζετε τώρα εσείς ότι αυτό θα είναι το μισό. Είναι μήνυμα προς την επιχειρηματική κοινότητα σοβαρό; Θα σας φέρω το άρθρο στην Ολομέλεια. Υπάρχει ένα άρθρο μέσα, το οποίο λέει ότι, όταν ο ιδιώτης χρωστάει στο Κράτος είναι 6% και όταν το Κράτος χρωστάει στον ιδιώτη είναι το μισό. Αυτό δεν μπορεί να είναι μήνυμα προς την επιχειρηματική κοινότητα, διότι δεν έχει ίχνος σοβαρότητας, κατά την άποψή μου, όλη αυτή η ιστορία.

Εν ολίγοις, είναι βέβαιο ότι επί ΣΥΡΙΖΑ οι επενδύσεις είχαν μια εξαιρετικά προβληματική συμπεριφορά. Από τον Ελληνικό Χρυσό, μέχρι τις οποιεσδήποτε μεγάλες επενδύσεις, αντιμετώπισαν προβλήματα. Περάσατε από την φάση της ριζοσπαστικοποίησης της ελληνικής οικονομίας, στη φάση, που λίγο πριν γίνουν οι εκλογές, φέρνετε δύο νομοσχέδια, τα οποία 90% θα τα ψηφίσουμε, περιμένω την τελική θέση, τα οποία είναι προς τη σωστή κατεύθυνση. Το κόστος όμως αυτών των τεσσάρων ετών, κύριε Πιτσιόρλα ήταν πάρα πολύ μεγάλο. Και ήταν πάρα πολύ μεγάλο, διότι, δυστυχώς, αυτές οι δηλώσεις τις οποίες κάνατε όλοι μαζί, κάποια εποχή - και κλείνω, διότι κάποιοι από εσάς είστε και στην επόμενη επιτροπή στην οποία θα πάω - είναι αστείο και δεν μπορώ να μην το σχολιάσω, ότι στο άλλο νομοσχέδιο έρχεται ο ΣΥΡΙΖΑ, οποίος μας έκανε την τρομερή επίθεση, όταν είχαμε φέρει την συμφωνία με τους εφοπλιστές και είχε πολεμήσει αυτήν τη συμφωνία με νύχια και με δόντια, να φέρνει σήμερα ακριβώς το μισό ποσό, το οποίο θα εισπράξει τον ελληνικό κράτος και οι βουλευτές του ΣΥΡΙΖΑ να πανηγυρίζουν.

ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης): Επειδή εδώ υπάρχει ένα προσωπικό θέμα. Αναφέρθηκε η κυρία Μπακογιάννη σε μια δήλωσή μου και κάποιος τηλεοπτικός σταθμός έχει κι ένα σποτάκι επί του θέματος. Εγώ λοιπόν είχα πει ότι μέχρι το τέλος του 2018 μπορούν να ξεκινήσουν τα έργα. Επαναλαμβάνω λοιπόν, ότι αδειοδοτικά, μπορεί και αύριο να ξεκινήσουν τα έργα.

Υπάρχει ένας όρος στην σύμβαση που φτιάξατε εσείς, που δεν μπορέσαμε να τον αλλάξουμε, που λέει το εξής: Ότι οι μετοχές θα μεταβιβαστούν, άρα θα ολοκληρωθεί το έργο, μόνον όταν ολοκληρωθεί και ο διαγωνισμός για το καζίνο. Το Προεδρικό Διάταγμα έχει εκδοθεί στις αρχές του 2018, ένα χρόνο τώρα, που είναι η τελική πράξη για να ξεκινήσει η διαδικασία. Από κει και πέρα, όλα τα άλλα είναι θέματα που έχουν να κάνουν με τον ρυθμό υποβολής των σχεδίων, από την πλευρά του επενδυτή, για να προχωρήσουν οι διαδικασίες των αδειών. Και προχωράνε μια χαρά. Για το διαγωνισμό για το καζίνο, όμως, αυτό είναι ένα αντικείμενο, ένα θέμα εμπορικής πολιτικής. Υπήρξαν διαπραγματεύσεις του επενδυτή με ενδιαφερόμενους επενδυτές για το καζίνο, που κράτησαν πάνω από 7 με 8 μήνες. Αυτό δεν αφορά εμάς και καμιά κυβέρνηση. Κακώς υπήρχε αυτός όρος από την αρχή. Διότι αυτό μπορεί να κρατήσει και δύο χρόνια και τρία χρόνια. Και λογικό είναι να θέλει να πετύχει τους καλύτερους όρους με αυτόν που θα κάνει το καζίνο και λογικό είναι να θέλει να το διαπραγματευτεί. Αυτό λοιπόν δεν έπρεπε να υπάρχει. Εάν δεν υπήρχε αυτό, αδειοδοτικά το έργο, από τις αρχές του 2018 είναι έτοιμο. Πλήρως έτοιμο. Και επαναλαμβάνω, με ομόφωνη απόφαση του ΣτΕ, που για ένα τόσο μεγάλο έργο είναι κατόρθωμα. Και για την Cosco το ΚΑΣ ενέκρινε το master plan και το ενέκριναν με κάτι ελάχιστες παρατηρήσεις, ως συνήθως. Πώς προκύπτει η εικόνα ότι το ΚΑΣ βάζει εμπόδια, δεν μπορώ να το καταλάβω.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Δηλαδή εγώ ζω σε άλλο πλανήτη;

ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης): Μάλλον. Εγώ μάλλον ζω με αυτά που διαβάζω. Με αυτά που διαβάζω εγώ με κάνουν να νομίζω ότι ζω κάπου αλλού. Το ΚΑΣ ενέκρινε το master plan με μια μικρή παρατήρηση για το ύψος ενός ξενοδοχείου. Τίποτε άλλο. Σε ό,τι αφορά το ΚΑΣ. Και επίσης, το ΚΑΣ είπε ότι μια περιοχή του Πειραιά, δηλαδή αυτό που είναι μεταξύ των αρχαίων τειχών είναι περιοχή αρχαιολογικού ενδιαφέροντος. Και όλα τα Χανιά είναι. Δεν δημιουργεί κανένα πρόβλημα αυτό, γιατί είναι περιοχή αρχαιολογικού ενδιαφέροντος. Τι να κάνουμε τώρα; Στη Σαλαμίνα έγινε η ναυμαχία της Σαλαμίνας, στον Πειραιά υπήρχαν τα αρχαία τείχη και όχι πουθενά αλλού.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Ξεσηκώθηκε ο Δήμος, ξεσηκώθηκαν οι πάντες για την παρέμβαση η οποία έγινε.

ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης): Δεν μου λέει τίποτε αυτό. Θεωρείτε ότι δεν υπάρχει αρχαιολογικό ενδιαφέρον σε αυτήν την περιοχή του Πειραιά;

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Εάν αναζητείτε συναίνεση, κ. Πιτσιόρλα, ο τρόπος με τον οποίον απαντάτε, δεν είναι ο ενδεδειγμένος. Διότι, εγώ φρόντισα να σας πω στοιχεία συγκεκριμένα.

ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης): Και εγώ στοιχεία λέω. Η απόφαση του ΚΑΣ εγκρίνει το master plan.

**ΝΤΟΡΑ ΜΠΑΚΟΓΙΑΝΝΗ:** Κύριε Πιτσιόρλα να τελειώσω. Να σας καταθέσω την πρόταση που είχαμε κάνει τότε, για να μπορεί να λειτουργήσει το Ελληνικό. Όταν λοιπόν έρχεστε σήμερα, τέσσερα χρόνια μετά και μου λέτε ότι δεν έχει μπει ούτε ένα καρφί στο Ελληνικό, αλλά για όλα φταίνε οι άλλοι, λυπάμαι, αλλά δεν το τρώω.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Εγώ είπα στοιχεία συγκεκριμένα**.**

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Τον λόγο έχει ο Ειδικός Αγορητής της Δημοκρατικής Συμπαράταξης κ. Οδυσσέας Κωνσταντινόπουλος**.**

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)):** Ευχαριστώ πολύ κυρία Πρόεδρε. Κύριε Υπουργέ, πάμε τώρα στα θέματα του νομοσχεδίου και θα πάμε σε αυτά που είπατε. Πρώτον, υπάρχει ένα αίτημα ως προς το θέμα της Αναπτυξιακής Τράπεζας και νομίζω ότι είναι πάρα πολύ σημαντικό. Το βάλαμε εμείς, χαίρομαι που το ακούσαμε και από τη ΓΕΣΕΒΕ.

Στο θέμα που αφορά την Αναπτυξιακή Τράπεζα, του διαχωρισμού των μικρομεσαίων επιχειρήσεων. Σας το είπαμε και ευτυχώς το είπε και η ΓΕΣΕΒΕ. Υπάρχει ένα μεγάλο θέμα. Οι μικρομεσαίες επιχειρήσεις, δεν είναι μικρομεσαίες όπως έχουμε την αίσθηση και λέμε. Στην Ελλάδα, κατά κύριο λόγο, εμείς έχουμε μικρές και πολύ μικρές επιχειρήσεις. Για να μπορέσει, ουσιαστικά, η Αναπτυξιακή Τράπεζα να βοηθήσει και να μην έρχεται μια μικρομεσαία επιχείρηση η οποία μπορεί να είναι με 50, 100 άτομα και να παίρνει όλο το προϋπολογισμό, θα πρέπει να χωριστεί ο προϋπολογισμός μέσα σ' αυτή την διαδικασία, στις μικρές και στις πολύ μικρές επιχειρήσεις. Είναι ένα αίτημα το οποίο σας το είπαμε, χαρήκαμε που το είπε η ΓΕΣΕΒΕ και νομίζω, αφού θέλετε προτάσεις, είναι μια πρόταση η οποία θα βοηθήσει ουσιαστικά και τους πολύ μικρούς επιχειρηματίες, που είναι, αν δεν κάνω λάθος κύριε Υπουργέ, το 87% των επιχειρήσεων στην Ελλάδα. Άρα, είναι ένα θέμα το οποίο πρέπει να δείτε.

Άκουσα τον υπουργό για τη στελέχωση της Αναπτυξιακής Τράπεζας. Τον ρώτησα και δεν μου απάντησε, το είχα πει στην πρωτολογία μου. Εδώ κάνετε ένα μείγμα, το καταλαβαίνω, ότι κάνετε ένα μείγμα και από το δημόσιο και από τον ιδιωτικό τομέα, εκ των διατάξεων ΑΣΕΠ, δεν μπορεί να είναι όλοι εντός ΑΣΕΠ. Το καταλαβαίνω, είναι χρονοβόρες διαδικασίες. Εδώ όμως, έχετε ένα μείγμα ανθρώπων. Πώς θα πληρώνονται αυτοί οι άνθρωποι;

Εμείς, από την πρώτη μέρα, θα φτάσουμε σε ένα σημείο να υπάρχουν οι αποσπάσεις, το ΕΤΕΑΝ, άνθρωποι οι οποίοι θα δουλεύουν με χίλια ευρώ και θα υπάρχει ένας άλλος, που εγώ λέω ναι να έρθουν και απέξω, σε μια τέτοια τράπεζα πρέπει να γίνονται και θα έρθει κάποιος με χίλια ευρώ κύριε Υπουργέ; Δεν έρχεται. Άρα, εδώ, τι κάνουμε; Κάνουμε κάτι ουσιαστικό; Ποιο είναι το σχέδιό σας, για να μπορούμε να καταλάβουμε;

Αν είναι να βάλουμε 10 - 20 ανθρώπους για τώρα, να το κάνουμε να τελειώνει, αλλά αν πραγματικά έχουμε στο μυαλό μας μια τράπεζα, η οποία θέλουμε να δουλέψει προς όφελος της επιχειρηματικότητας, πρέπει να τα λύσουμε αυτά τα ζητήματα.

Θα τελειώσω με τις στρατηγικές επενδύσεις, να πάω λίγο στα θέματα που αφορούν την ΜΟΔ. Εμείς διαφωνούμε με αυτό που κάνετε στην ΜΟΔ. Κατά την άποψή μας, δεν έχει αξιοκρατική διαδικασία, σας τα είπε και η Επιτροπή, είναι άνθρωποι μετά από δεκαπέντε χρόνια, αλλά εν πάση περιπτώσει, για να υπάρχει δικαιοσύνη, εμείς σας δίνουμε μια προσθήκη, η οποία θα βοηθούσε να υπάρχει τουλάχιστον δικαιοσύνη σε αυτό που εσείς θέλετε. Εμείς διαφωνούμε, θέλω να το καταθέσω στα πρακτικά.

*(Σε αυτό το σημείο καταθέτει έγγραφο στα πρακτικά)*

Είπε ο κ. Υπουργός, σχετικά με τους ανθρώπους εκεί και θέλω να ακούσουν για να καταλάβουν οι συνάδελφοί, γιατί ζητούν όλοι μια εξίσωση σε αυτή την Υπηρεσία. Η διαφορά είναι, ότι μόνο οι μηχανικοί σε αυτή την Υπηρεσία, παίρνουν ένα επίδομα, που είναι 400 ευρώ παραπάνω, αν δεν κάνω λάθος κύριε Γενικέ, σε σχέση με τους υπόλοιπους. Αυτό δεν γίνεται. Ένας είναι μηχανικός, δουλεύει στο ίδιο γραφείο με έναν που είναι οικονομολόγος και χρειάζεται μια εξίσωση. Για αυτό - δεσμεύτηκε και ο Υπουργός - θέλουμε ένα χρονοδιάγραμμα για να δούμε αν μπορεί να γίνει και αν θα γίνει ή απλά που λέμε για να περάσει ο χρόνος και να έρθουν οι εκλογές.

Εγώ δεν μπορώ να έχω «σιριζαίικη έκφραση» και πρέπει να αποτυπώνω, κατά την άποψή μου, το σωστό και το δίκαιο όπου υπάρχει. Ο Υπουργός και ο Αντιπρόεδρος σε δύο θέματα ηθικής, που θέσαμε την προηγούμενη φορά στο προηγούμενο νομοσχέδιο, τα απέσυραν. Τα «βάλαμε» εμείς, μην περιμένετε από τη Ν.Δ. να γίνονται αυτά, τα «βάλαμε» και απεσύρθησαν. Τώρα έχουμε ένα θέμα, το έχω πει και το είπα ξανά, με την διατύπωση του νόμου με τα πλαστά τιμολόγια. Με καλή πρόθεση ακούω αυτό που είπε ο κ. Αντιπρόεδρος της Κυβέρνησης. Εμείς, όπως είναι διατυπωμένο, δεν μπορούμε να το ψηφίσουμε. Υπάρχουν πλαστά τιμολόγια και υπάρχει ένα μήνυμα προς την ελληνική κοινωνία όσο οτιδήποτε άλλο. Ο κ. Αντιπρόεδρος είπε, ότι θέλετε να δώσετε στη δημοσιότητα και άμα υπάρχει αυτή η πρόθεση, γιατί είναι μια αξιολόγηση, άρα δεν υπάρχει τίποτα κρυφό.

Για ποιους λόγους γίνεται, για ποια θέματα γίνεται και για ποια ποσά γίνεται;

Άρα, αν αυτό είναι μέσα στις σκέψεις σας, να το δούμε και να το αξιολογήσουμε, όμως όπως είναι διατυπωμένο και το «πήρατε πίσω» επί κ. Παπαδημητρίου, με δική μας πρόταση, καλούμε και σήμερα- αν δεν αλλάξει κάτι, αν δεν εξηγηθεί δημοσίως τι υπάρχει- να μην υπάρχει κάτι «φωτογραφικό».

Θα μιλήσω για το άρθρο 45, για την τροποποίηση του ν.3091/2002, που αφορά τις ανώνυμες εταιρείες που έχουν την Ελλάδα ή άλλες χώρες και αφορά κτηματικές εταιρείες. Σε αυτές τις εταιρίες, οι οποίες είναι κτηματικές εταιρείες, κατά κύριο λόγο, οι οποίες πληρώνουν 3% ειδικό φόρο επί της αξίας των ακινήτων, με αυτή τη διάταξη τους εξαιρεί.

Πρώτα απ' όλα πρέπει να ξέρουμε κύριε Υπουργέ, γιατί τους εξαιρεί, ποιες είναι αυτές οι εταιρείες που εξαιρεί, ποιους ευνοεί και για ποιο λόγο; Μπορεί να υπάρχουν λόγοι, που πραγματικά να μην τους γνωρίζουμε, αλλά εδώ υπάρχει μια εξαίρεση για τις κτηματικές εταιρείες, στο 3%.

Τι ποσά είναι αυτά, είναι εκατομμύρια, είναι δισεκατομμύρια, είναι χιλιάδες, τι είναι;

Για ποιο λόγο γίνεται, είναι φωτογραφική διάταξη για κάποιους;

Σε αυτό, κύριε Υπουργέ, στο άρθρο 45, έρχεται ο Σύνδεσμος Ανωνύμων Εταιρειών - εδώ ήρθε η κυρία - και τι λέει; «Αφού το εξαιρείτε σε αυτούς να πάμε και στις εταιρείες με ονομαστικές μετοχές». Σας το έχει καταθέσει. Άρα εδώ θέλει μια εξήγηση για ποιο λόγο γίνεται, ποιους αφορά. Καταλαβαίνετε νομίζω, ότι και άλλοι συνάδελφοι θα έχουν αυτές τις ερωτήσεις.

 Άρθρο 41. Συσχέτιση με το προηγούμενο νομοσχέδιο, όπως πολύ σωστά είπατε, που αφορά τις ενδοομιλικές και τη μεγάλη εικόνα που αφορά νομίζω χιλιάδες θέσεις εργασίας, ουσιαστικά όλα τα νέα παιδιά, με υψηλού επιπέδου γνώσεις, που φεύγουν στο εξωτερικό.

 Διάβασα πάρα πολύ προσεκτικά τα όποια κίνητρα. Κύριε Υπουργέ, εάν θέλετε πραγματικά, και σ' αυτό το νομοσχέδιο, να προχωρήσουμε σε μια λειτουργία όπως π.χ. η αξιοποίηση των δημοσίων ακινήτων προς αυτές τις εταιρείες, πραγματικά να γίνει πατρίδα 200.000 και 300.000 θέσεων, νέων ανθρώπων, με υψηλούς μισθούς, να συσχετίσουμε και να πούμε ότι το ελληνικό δημόσιο μπορεί να δώσει ανεκμετάλλευτα κτίρια σ' αυτές τις μεγάλες εταιρείες, εφόσον φέρουν, με ρήτρες, εργαζόμενους, πάνω από 500, 1000 ή 1500 άτομα, ανάλογα και την έκταση, ειδικά κίνητρα για άμεση πρόσβαση στις νέες τεχνολογίες, εάν συσχετισθεί, και χαίρομαι που αυτά που λέγαμε πριν δύο χρόνια τα είπε ο Υπουργός, με τις κλιματικές συνθήκες που αναζητούν αυτοί οι άνθρωποι για να φύγουν από την Ασία, από την κουλτούρα, τον πολιτισμό, η χώρα μπορεί να σταματήσει τη φυγή προς τη Ρουμανία όλων αυτών των ανθρώπων.

Στη Ρουμανία, αυτή τη στιγμή, έχουν φτάσει τις 100.000 θέσεις εργασίας, ολόκληρα κτίρια φτιάχνονται και ετοιμάζονται και έρχονται μεγάλες εταιρείες, τα μεγάλα κτίρια που γίνονται δίπλα στα τρία μεγάλα MALL είναι κυρίως ισραηλινές εταιρείες, οι οποίες φέρνουν το λογισμικό τους από το Πακιστάν, την Ινδία και το πηγαίνουν σ' αυτές τις περιοχές. Εάν θέλετε πραγματικά, εμείς είμαστε στη διάθεσή σας, να στηρίξουμε και να ψηφίσουμε, να βοηθήσουμε ώστε να μπορέσει ένα μέρος αυτών των ανθρώπων να έρθουν στην Ελλάδα.

Άρα, κατά την άποψή μου, αυτό που βάζετε για τους μισθούς, τις ενισχύσεις σε δαπάνες μισθολογικού κόστους, είναι πάρα πολύ καλό, είναι θετικό, αλλά δεν αρκεί, κατά την άποψή μας, για να έρθει μια εταιρεία εδώ κι εάν θέλετε, μέσα από τον αναπτυξιακό νόμο, από ένα κεφάλαιο, αυτό που πάτε να κάνετε, να είναι ειδική κατηγορία για να μπορέσουμε, με φοροελαφρύνσεις και οτιδήποτε άλλο θεωρήσουμε και θεωρήσετε σωστό, να τους φέρουμε κοντά μας. Μόνο έτσι θα έρθουν και θα πάρουμε μερίδιο στην αγορά από τις νέες τεχνολογίες. Είναι 900.000 θέσεις εργασίας, είναι κρίμα να πηγαίνουν στην Ιρλανδία, είναι κρίμα να πηγαίνουν στη Ρουμανία και να μην μπορούν να έρθουν στην Ελλάδα που το θέλουν πάρα πολύ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Δριτσέλη Παναγιώτα, Μορφίδης Κωνσταντίνος, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Γάκης Δημήτριος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Βέττας Δημήτριος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Ακριώτης Γεώργιος, Τσιρώνης Ιωάννης, Αθανασίου Χαράλαμπος, Τσιάρας Κωνσταντίνος, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Αντωνίου Μαρία, Σκρέκας Κωνσταντίνος, Στύλιος Γεώργιος, Σκανδαλίδης Κωνσταντίνος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Λαμπρούλης Γεώργιος, Στεργίου Κωνσταντίνος, Γεωργιάδης Μάριος και Κατσίκης Κωνσταντίνος.

 **ΕΥΗ ΚΑΡΑΚΩΣΤΑ (Αντιπρόεδρος της Επιτροπής)**: Το λόγο έχει ο κ. Ουρσουζίδης.

 **ΓΕΩΡΓΙΟΣ ΟΥΡΣΟΥΖΙΔΗΣ (Εισηγητής τους ΣΥ.ΡΙΖ.Α.)**: Ευχαριστώ πολύ, κυρία Πρόεδρε. Ακούγοντας κανείς τους συναδέλφους της Αξιωματικής Αντιπολίτευσης αισθάνεται ότι ζει σε άλλη χώρα. Θαρρείς και το 2010 ήταν μια περίοδος στην οποία η Ελλάδα μπήκε ξαφνικά στη ζώνη της ανάπτυξης και όλα τα προβλήματα ήταν λυμένα και όχι στη χειρότερη οικονομικά, και όχι μόνο, περίοδο που γνώρισε αυτή η χώρα σε περίοδο ειρήνης.

Έχουν δε την απαίτηση, μέσα στα τέσσερα χρόνια που είναι αυτή η κυβέρνηση, να έχουν λυθεί όλα τα προβλήματα, να έχουν αναληφθεί όλες οι αιτίες που προκάλεσαν αυτά τα προβλήματα και μ’ ένα, θα έλεγα, εχθρικό περιβάλλον σε επίπεδο διοίκησης, γιατί ήταν άνθρωποι δικοί τους που λειτουργούσαν επί σειρά ετών, να μπορέσει να ανταπεξέλθει με τρόπο αξιόπιστο και σύντομο. Αυτά είναι μια γενική διατύπωση σε ό,τι αφορά την πραγματικότητα που βιώνουμε.

Σε ό,τι αφορά ειδικότερα τα έργα, τα οποία αναφέρθηκαν, με βάση το άρθρο 10 του υπ’ όψη νομοσχεδίου, θα είχαν χαρακτηριστεί και τα τρία - και ο Ελληνικός Χρυσός και η επένδυση της COSCO στον Πειραιά και το Ελληνικό - σαν έργα εμβληματικά, αφού όμως προηγουμένως είχαν περάσει από τη Διυπουργική Επιτροπή που αξιολογεί τις στρατηγικές επενδύσεις ως τέτοια.

Και γιατί θα ήταν έτσι; Γιατί θα είχαν προηγηθεί όλα τα στάδια, τα οποία αφορούν στη γνωμοδότηση των φορέων είτε αυτή είναι η τοπική αυτοδιοίκηση, είτε είναι το Κεντρικό Αρχαιολογικό Συμβούλιο, είτε οποιοσδήποτε άλλος φορέας και θα είχανε πάρει τα πράγματα και οι επενδύσεις το φυσιολογικό δρόμο που θα είχανε πάρει, όπως θα έπρεπε να συμβαίνει σε κάθε ευνομούμενη πολιτεία. Γιατί όμως δεν συνέβαινε αυτό; γιατί 40 χρόνια δεν θεσμοθέτησαν κάτι ανάλογο; Γιατί τότε θα έλειπε η ανάγκη να γίνει κατόπιν ενεργειών κάποιου Βουλευτού, κάποιου Υπουργού ή κάποιου παρατρεχάμενου μέσα σε κάποιο υπουργείο. Αυτή είναι μία πραγματικότητα οδυνηρή, την οποία την πλήρωσε πολύ ακριβά η χώρα και καιρός είναι να σταματήσει. Με αυτές τις λίγες παρατηρήσεις υπομνύοντας μόνο το γεγονός σε ό,τι αφορά το Ελληνικό, επειδή ήμουν Εισηγητής και θυμάμαι πάρα πολύ καλά, η σύμβαση είχε υπογραφεί το φθινόπωρο του 2014, νομίζω το Νοέμβριο, δηλαδή, τρεις μήνες πριν παραδώσετε την εξουσία, όταν γνωρίζατε –και τα λιθάρια γνώριζαν τότε- ότι θα χάνατε τις εκλογές, ενώ ήταν έτοιμη η επένδυση από το Φλεβάρη του 2014 και αναρωτιέται κάνεις, εσείς, οι μη ιδεοληπτικοί, 8 μήνες γιατί το ταλανίζατε το θέμα και δεν υπογράφατε; Τι ανταλλάγματα άραγε περίμενε εκείνη η κυβέρνηση Σαμαρά-Βενιζέλου;

Έρχομαι τώρα στο νομοσχέδιο. Το νομοσχέδιο χωρίζεται σε τρία μέρη. Το πρώτο μέρος έχει 9 άρθρα και αφορά την ίδρυση της Ελληνικής Αναπτυξιακής Τράπεζας. Αναπτυξιακές τράπεζες υπάρχουν και λειτουργούν από το 1816 στην Ευρώπη, από το 1857 στην Αμερική, από το 1947 στην Ασία και από το 1959 στην Αφρική. 524 τράπεζες σαν σύνολο, εκ των οποίων 49 σε επίπεδο Ευρώπης. Αυτό από μόνο του αναδεικνύει μία ανάγκη να δημιουργηθεί και στην πατρίδα μας μία τέτοια τράπεζα, η οποία σε ένα δύσκολο περιβάλλον, ελλείψει ρευστού στην αγορά, να μπορέσει να αξιολογήσει πράγματι εκείνες τις επενδύσεις, οι οποίες είναι στρατηγικές -θα μπορούσε κανείς να τις κρατήσεις και εθνικές, δηλαδή, εθνικής ωφέλειας- ώστε να μπορέσουν να χρηματοδοτηθούν οι δράσεις για να μπορέσει να σταθεί ο τόπος και να αποκτήσει την προοπτική που του αναλογεί.

Από το άρθρο 1 μέχρι το άρθρο 9, λοιπόν, σε ό,τι αφορά την Ελληνική Αναπτυξιακή Τράπεζα ρυθμίζονται ζητήματα που αφορούν στο προσωπικό, στα έργα, τα οποία θα παρέχει στις υπηρεσίες, την τροποποίηση του καταστατικού της ΕΛΑΤ, έτσι ώστε να τροποποιούνται οι διατάξεις αυξημένης βαρύτητας του καταστατικού της εταιρείας, χάρη της ασφάλειας των συναλλαγών. Στο άρθρο 6, η τήρηση λογαριασμών στην Τράπεζα της Ελλάδος. Στο άρθρο 7 η χρηματοοικονομική εποπτεία της Ελληνικής Αναπτυξιακής Τράπεζας. Στο άρθρο 8 οι διατάξεις για το ΤΑΝΕΟ και στο άρθρο 9 οι μεταβατικές και καταργούμενες διατάξεις.

Όμως αυτά δεν λένε πολλά πράγματα, για αυτό θα πω δυο λόγια για να καταλάβει ο Έλληνας φορολογούμενος πολίτης τι σημαίνει Ελληνική Αναπτυξιακή Τράπεζα. Θα λειτουργεί ως ανώνυμη εταιρεία, θα έχει παραρτήματα σε όλες τις περιφέρειες της χώρας, θα είναι αυτοχρηματοδοτούμενη, τα κονδύλια θα προέρχονται από το ΕΣΠΑ, από το υφιστάμενο τραπεζικό σύστημα, αλλά και από ιδιώτες επενδυτές. Δεν θα παρέχει απευθείας χρηματοδότηση σε επιχειρήσεις, αλλά μέσω του τραπεζικού συστήματος. Θα παρέχει συμβουλευτικές υπηρεσίες προς τις επιχειρήσεις και η δράση της συνίσταται κυρίως σε σύναψη συμβάσεων χρηματοδότησης, μέσω παροχής δανείων και λοιπών πιστώσεων, καθώς και μέσω παροχής εγγυήσεων και αντεγγυήσεων, επιχορηγήσεις και στην επένδυση.

 Μεταξύ άλλων, η Αναπτυξιακή Τράπεζα, θα μπορεί να χρησιμοποιείται και στα εξής πεδία: Στην παροχή εγγυήσεων αντεγγυήσεων υπέρ επιχειρήσεων, στο σχεδιασμό, στη διαχείριση και στην υλοποίηση των έργων, στην παροχή κάθε μορφής χρηματοδότησης σε επιχειρήσεις που κρίνονται επιλέξιμες, σε συνεπένδυση α) με χρηματοδοτικά και χρηματοπιστωτικά ιδρύματα, σε ασφαλιστικούς και επενδυτικούς οργανισμούς και φορείς, στα ταμεία και κάθε άλλα λογής σχήματα, ανάπτυξη συνεργασίας με διεθνείς επενδυτικούς οργανισμούς και σύσταση ή και συμμετοχή σε επιχειρήσεις.

Έρχομαι τώρα στο δεύτερο μέρος του νομοσχεδίου που αφορά στην προσέλκυση στρατηγικών επενδύσεων. Οι στρατηγικές επενδύσεις, οι οποίες δημιουργούν κατά τρόπο βιώσιμο τουλάχιστον 120 νέες ετήσιες μονάδες εργασίας -ΕΜΕ στο εξής- και ο συνολικός προϋπολογισμός τους είναι μεγαλύτερος από 100 εκατομμύρια ευρώ. Αυτή είναι η πρώτη κατηγορία.

Η δεύτερη κατηγορία είναι οι στρατηγικές επενδύσεις που αφορούν σε επιχειρήσεις που δημιουργούν με βιώσιμο τρόπο τουλάχιστον 100 θέσεις εργασίας και ο συνολικός προϋπολογισμός τους είναι μεγαλύτερος από 40 εκατομμύρια.

Τέλος, οι λεγόμενες εμβληματικές επενδύσεις, οι οποίες αφορούν σε επενδύσεις που υλοποιούνται από διακεκριμένες διεθνούς φήμης νομικές οντότητες που κατατάσσονται στις πρώτες θέσεις των κλάδων τους παγκοσμίως ή σε ευρωπαϊκό επίπεδο.

Επίσης, σε επενδύσεις στον τομέα της βιομηχανίας, οι οποίες δημιουργούν κατά τρόπο βιώσιμο τουλάχιστον 200 ετήσιες μόνιμες θέσεις εργασίας και ο συνολικός προϋπολογισμός τους είναι μεγαλύτερος των 200 εκατομμυρίων.

Στο άρθρο 11, ορίζονται τα κίνητρα χωροθέτησης, δηλαδή, διευκολύνσεις για τις στρατηγικές επενδύσεις, πάντα όμως με σεβασμό στο περιβάλλον και στην πολιτιστική μας κληρονομιά.

Ορίζονται τα λεγόμενα σχέδια χωρικής ανάπτυξης στρατηγικών επενδύσεων, όπου όλες αυτές οι προϋποθέσεις που ανέφερα στην αρχή, δηλαδή, ο σεβασμός στην πολιτιστική κληρονομιά, στο περιβάλλον και βεβαίως στη βιωσιμότητα επιχειρήσεων, συνεκτιμώνται από μια διυπουργική επιτροπή στρατηγικών επενδύσεων.

Επειδή ακούστηκε ότι δε δίνονται επαρκή φορολογικά κίνητρα, στο άρθρο 12 περιγράφεται με απόλυτη σαφήνεια τι φοροαπαλλαγές έχουν οι επιχειρήσεις, εφόσον κρίνονται ως στρατηγικές επενδύσεις για τον τόπο.

Θα αναφέρω ορισμένα παραδείγματα σε σχέση με τις επιχορηγήσεις. Για συνολικές επιλέξιμες δαπάνες έως και 30 εκατομμύρια, παρέχεται το σύνολο της δικαιωματικής ενίσχυσης έως το ποσό των 7,5 εκατομμυρίων. Για το μέρος των επιλέξιμων δαπανών από 35 έως 40 εκατομμύρια, τα 5 εκατομμύρια, παρέχεται το 80% της οφειλόμενης ενίσχυσης. Τέλος, φτάνουμε στα 50 έως 100 εκατομμύρια, που δικαιούνται την επιχορήγηση συν το 10% από τη διαφορά. Για τις υπόλοιπες επιχειρήσεις που υπερβαίνουν τα 100 εκατομμύρια δεν παρέχεται καμία απαλλαγή φόρου. Ίσως αυτό δίνεται ως γραμμή προκειμένου να έχουμε ήπιας μορφής ανάπτυξη στον τόπο, κάτι που σώζει για πάρα πολλές δεκαετίες τον ελληνικό τουρισμό και τον διαφοροποιεί από τις τεράστιες εγκαταστάσεις που έχουν ιδρυθεί αλλού και, κατά την άποψή μου, δυσφημούν παρά ευνοούν τον τουρισμό σε αυτές τις χώρες.

Τα υπόλοιπα άρθρα αφορούν σε συγκεκριμένες δράσεις που είναι απαραίτητες για να μπορέσει να προχωρήσει το σχέδιο του υπ' όψιν νομοσχεδίου.

Έρχομαι, όμως, στα τελευταία άρθρα, στο τρίτο μέρος του νομοσχεδίου, που αφορούν στις λοιπές διατάξεις για την ανάπτυξη, την αναπτυξιακή τράπεζα και τις στρατηγικές επενδύσεις.

Τα άρθρα 30 και 31, αφορούν σε διατάξεις σχετικά με το σύστημα εισροών - εκροών, που προέκυψαν μετά από ευρεία συνεργασία με την ΑΑΔΕ, το ΣΔΟΕ και τα Υπουργεία Οικονομικών, Υποδομών, Ναυτιλίας και ΥΠΕΝ, όπου εκτείνεται το σύστημα εισροών - εκροών σε όλο το εύρος διακίνησης του καυσίμου.

Πλέον, επιβάλλεται σύστημα στη διακίνηση και του υγραερίου. Επιβάλλεται υποχρεωτικά σύστημα ογκομέτρησης και στις δεξαμενές των βυτιοφόρων οχημάτων μεταφοράς υγρών καυσίμων. Η ογκομέτρηση θα διενεργείται από διαπιστευμένων φορείς και προβλέπεται ρητά η δυνατότητα διερεύνησης και διενέργειας ελέγχων από μικτά κλιμάκια.

Αυτά, αλλά με την παρατήρηση, το τονίζω αυτό, του εκπροσώπου των βενζινοπωλών, που νομίζω ότι έχει δίκιο όταν λέει ότι σε μια υφιστάμενη λειτουργούσα αδειοδοτούμενη, καλό θα είναι να λήξει η άδεια και μετά να επιβάλουμε καινούργια αδειοδότηση, γιατί, ούτως ή άλλως, υφίσταται και ταλαιπωρία και μια δαπάνη που μπορούν, ενδεχομένως, να την αποφύγουν.

Έρχομαι στο περιβόητο άρθρο 40 και για να είμαστε ξηγημένοι, όποιος δεν έχει σχέση με την αγορά, δεν έχει δουλέψει, μόνο εκείνος καταλαβαίνει πόσο δύσκολο είναι να αποφύγει να κάνει χρήση - χωρίς να θέλει ο ίδιος ενδεχομένως, πολλές φορές - τιμολογίου το οποίο δεν έχει την κανονικότητα που έχουν τα άλλα.

Έτσι, λοιπόν, πολλοί επενδυτές, ενδεχομένως βρέθηκαν σε δύσκολη θέση και δεν μπορούν να αποδείξουν ότι δεν είναι ελέφαντες. Γι' αυτό υπήρχε και από τον προηγούμενο νόμο πρόβλεψη, δηλαδή πρόνοια, να επιβάλλεται μεν πρόστιμο, αλλά χωρίς να εξοντώνει ούτε να ακυρώνει τις επενδύσεις αυτές.

Η ουσία του άρθρου 40 έρχεται στην παράγραφο 2, που λέει ότι επιδιώκεται, όταν διαπιστώνεται κάποια παράβαση με υποβολή ή αποσιώπηση ψευδών ή παραπλανητικών στοιχείων, η αρχή να είναι να παραμένει η αρχική προσέγγιση της ανάκλησης της απόφασης υπαγωγής και της παρακράτησης ή επιστροφής του συνόλου της επιχορήγησης στην υπόψη επιχείρηση, ενώ παράλληλα, προβλέπεται πιο ήπια προσέγγιση σε δύο μόνο περιπτώσεις. Η πρώτη περίπτωση, όταν η μη νόμιμη αξία των υπειλημμένων παραστατικών δεν υπερβαίνει το 1 εκατομμύριο και συγχρόνως η προκύπτουσα ενίσχυση των μη νόμιμων αυτών παραστατικών δεν υπερβαίνει το 10% της συνολικής ενίσχυσης του επενδυτικού σχεδίου.

Η δεύτερη περίπτωση, όταν το ψευδές ή παραπλανητικό ή αποσιωποιηθέν στοιχείο αφορά την ίδια συμμετοχή του επενδυτή, η οποία ωστόσο καλύφθηκε νομίμως κατά την υλοποίηση της επένδυσης και τεκμηριώνεται σύμφωνα με τους όρους υπαγωγής ολοκλήρωσης της επένδυσης. Οπότε επιβάλλεται μερική επιστροφή που δεν μπορεί να είναι μικρότερη από 10%. Αυτή είναι η ποινή και η μεγαλύτερη είναι το 30% της ενίσχυσης, ώστε να επιβάλλονται μεν οι ποινές να παραδειγματίζονται οι μελλοντικοί υποψήφιοι επενδυτές, αλλά να μην εξοντώνονται ή ακυρώνονται επενδύσεις που επαναλαμβάνω, μόνο κάποιος που δεν έχει καμία σχέση με την πιάτσα δεν καταλαβαίνει τι μεγάλο ρίσκο είναι να επενδύεις και να έχεις την ασφάλεια, όταν τα προηγούμενα χρόνια επικρατούσε όλο αυτό το χάος που και σήμερα εξυπηρετεί. Ο μόνος τρόπος, κατά την άποψή μου, για να εξυπηρετηθεί αυτό το ζήτημα, είναι να υπάρχει απόλυτη διαφάνεια και ηλεκτρονικά τιμολόγια, για να μπορεί αυτός που δέχεται το τιμολόγιο από μια επιχείρηση να το ελέγξει πριν πάρει μια επιταγή ή κάποιο τιμολόγιο.

Κλείνοντας, όλα αυτά είναι καλά, όμως υπάρχει μια πραγματικότητα στην Πατρίδα μας, πάρα πολλοί συνάδελφοί μου ελεύθεροι επαγγελματίες βιοτέχνες, επιτηδευματίες βιώνουν τις συνέπειες της κρίσης. Δηλαδή χρωστούν στο ελληνικό δημόσιο, χρωστούν στον ΕΦΚΑ. Πρέπει οπωσδήποτε να βρεθεί μια ρύθμιση δίκαιη, χωρίς πολύ γραφειοκρατία και χωρίς ανούσιους περιορισμούς, ώστε αυτοί να επανενταχθούν στο παραγωγικό δυναμικό της χώρας, εκεί που ανήκουν και λειτούργησαν για πολλές δεκαετίες μέχρι το 2010, που υφίσταται στην Πατρίδα μας από τότε μια άλλη πραγματικότητα για την οποία δεν έχουν καμία ευθύνη ενδεχομένως αυτοί. Ευχαριστώ πολύ.

**ΕΥΗ ΚΑΡΑΚΏΣΤΑ (Αντιπρόεδρος της Επιτροπής):** Το λόγο έχει ο κ. Μορφίδης.

**ΚΩΝΣΤΑΝΤΊΝΟΣ ΜΟΡΦΙΔΗΣ :** Ευχαριστώ πολύ, κυρία Πρόεδρε. Βεβαίως, όλοι αντιλαμβανόμαστε τη σημασία που έχει η ίδρυση της αναπτυξιακής Τράπεζας και εξαιτίας του ότι έχουμε ζήσει όλα αυτά τα χρόνια τα τεράστια προβλήματα, που έχουν δημιουργηθεί για την χρηματοδότηση των επιχειρήσεων και τη λειτουργία του ίδιου του κράτους, έχοντας βέβαια αποδεχθεί, μη μπορώντας να κάνουμε διαφορετικά, γιατί όλες οι συστημικές τράπεζες είναι στον ιδιωτικό τομέα και κυρίως η ΑΤΕ που θα μπορούσε να παίξει αυτό το ρόλο, βρέθηκε σε μια νύχτα να μην είναι δημόσια και να μην μπορεί να παίξει έναν επενδυτικό ρόλο. Άρα, λοιπόν, είναι πάρα πολύ σημαντικό για την στήριξη μιας συγκεκριμένης αναπτυξιακής πολιτικής να υπάρχει αναπτυξιακή τράπεζα ως εργαλείο, το οποίο θα μπορεί να στηρίξει τις δράσεις ενίσχυσης των επιχειρήσεων σε όλη τη χώρα.

Θεωρώ, επίσης, πάρα πολύ σημαντικό ότι η αναπτυξιακή τράπεζα θα μπορεί να ενισχύσει τους θεσμούς της κοινωνικής και αλληλέγγυας οικονομίας, σε ένα τομέα που έχουμε μείνει μακριά ως χώρα από τα διεθνή πρότυπα ή αν θέλετε από αυτά που συμβαίνουν σε όλη την Ευρώπη και όπου σημαντικό μέρος της οικονομίας καταλαμβάνουν αυτές οι επιχειρήσεις και δίνουν απασχόληση σε ένα μεγάλο μέρος του πληθυσμού της χώρας μας.

Όσον αφορά αυτά που ακούστηκαν για τον ιδιωτικό τομέα και τις επενδύσεις, ήθελα να πω ότι είναι πάρα πολύ εύκολο να διαπιστώσουμε το τι έχει γίνει στη χώρα, αν πάρουμε το ποιες επενδύσεις ή το τι ύψους επενδύσεις έγιναν την τελευταία 10ετία και το τι συμβαίνει σήμερα, νομίζω ότι μπορούμε κάλλιστα να βγάλουμε ασφαλή συμπεράσματα για το ποιος είναι αυτός που ευνόησε τη δημιουργία νέων επιχειρήσεων ή ποιος ευνοεί αυτές τις επιχειρήσεις που θέλουν να επενδύσουν στη χώρα μας.

Αγαπητοί συνάδελφοι, θα ήθελα να σταθώ σε ένα άρθρο που είναι πάρα πολύ σημαντικό για την περιοχή που προέρχομαι. Μένω στην περιφέρεια ανατολικής Μακεδονίας-Θράκης που είναι η περιφέρεια που έχει απωλέσει ποσοστιαία το μεγαλύτερο ποσοστό με βάση το ΑΕΠ, τα εισοδήματά της. Όλα αυτά τα χρόνια παρόλο που υπήρχε διάθεση να βρεθούν τρόποι ενίσχυσης των επιχειρήσεων αυτής της περιοχής, έχοντας βέβαια ήδη συσσωρευμένα προβλήματα, τα οποία έρχονταν από το παρελθόν, όπως ήταν η καταβολή του 12%, δεν μπορούσαμε να βρούμε τον τρόπο ενίσχυσης των επιχειρήσεων.

Με το άρθρο 41, λοιπόν, δίνεται η δυνατότητα πλέον να ενισχυθούν αυτές οι επιχειρήσεις, οι οποίες είναι στις μειονεκτικές περιοχές της χώρας μας και οι οποίες έχουν συγκριτικά μειονεκτήματά με βάση τις υπόλοιπες, είτε είναι αυτό το κόστος μεταφοράς είτε είναι το κόστος λειτουργίας, τα οποία θα μπορούν μετά τη ψήφιση του νόμου να είναι τα σημεία εκείνα που θα ενισχυθούν αυτές επιχειρήσεις και μάλιστα με το ποσό των 200.000, το οποίο θεωρώ ότι είναι πάρα πολύ ικανοποιητικό.

 Βεβαίως, ήθελα και νομίζω ότι είναι στις επιδιώξεις όλων μας, αυτό να συσχετιστεί και με την εργασία και να είναι μεγαλύτερη η επιδότηση, η ενίσχυση των επιχειρηματιών αυτών με βάση το πόσες θέσεις εργασίας δημιουργούν και συντηρούν στη διάρκεια του χρόνου. Ελπίζω ότι αυτό θα είναι το πρώτο βήμα για να βρεθεί ένας τρόπος πραγματικής συμβολής στην ενίσχυση της ελληνικής περιφέρειας, που μειονεκτεί όλα αυτά τα χρόνια, κυρίως τα χρόνια της κρίσης. Σας ευχαριστώ πάρα πολύ.

 **ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Τσιρώνης.

 **ΙΩΑΝΝΗΣ ΤΣΙΡΩΝΗΣ :** Δεν αντέχω και εγώ να μη σχολιάσω το γεγονός ότι η αντιπολίτευση έχει αντιστρέψει όλα τα νούμερα, διαρκώς κινδυνολογεί ότι διώχνουμε επενδύσεις, αναφέρεται στο πολύ χαμηλό ποσοστό ξένων επενδύσεων και φυσικά αποκρύπτει συστηματικά τα γεγονότα ότι ιδιαίτερα τα τελευταία δύο χρόνια μετά από τεράστια προσπάθεια κάνουμε διαρκώς και στις εγχώριες επενδύσεις στο σχηματισμό παγίου κεφαλαίου, αλλά και στις άμεσες ξένες επενδύσεις ρεκόρ και μάλιστα ρεκόρ δεκαετίας, αν θυμάμαι καλά. Πραγματικά το να αποκρύπτουμε την παθογένεια που οδήγησε στην τόσο τεράστια κατρακύλα στα χρόνια της κρίσης, την αποβιομηχάνιση της Ελλάδας, η οποία ξεκινάει από τη δεκαετία του ‘90, το γεγονός ότι πριν την κρίση είχαμε φτάσει στο σημείο ο πρωτογενής και ο δευτερογενής τομέας να είναι λιγότερο από το 17% του Α.Ε.Π. αθροιστικά, πριν την κρίση και δεν καταλαβαίνουμε γιατί είχε καταρρεύσει η παραγωγική μηχανή της χώρας - λέω αθροιστικά πρωτογενή και δευτερογενή τομέα- με μόνη φωτεινή εξαίρεση αυτή τη φούσκα των ακινήτων, ότι χτίζαμε, χτίζαμε, χτίζαμε, τσιμέντα, τσιμέντα, τσιμέντα, αυτό το πράγμα είναι απορίας άξιο. Πόσο επικίνδυνος μπορεί να είναι ένας άνθρωπος αν δεν καταλαβαίνει το πρόβλημα της χώρας του, αν δεν καταλαβαίνει ότι το 60% της χώρας έχει σχεδόν κάτω από 2% του Α.Ε.Π.. Όλες οι παραδασόβιες περιοχές είναι το 60% της χώρας που έχει ερημώσει και πληθυσμιακά και οικονομικά. Η χώρα συντηρούνταν από μια κατανάλωση αδιέξοδη και από τα προγράμματα της Ευρώπης τα οποία κατασπαταλήθηκαν, ειδικά στον αγροτικό τομέα.

 Δεν πήρα, όμως, το λόγο γι' αυτό, κύριε Υπουργέ, πήρα το λόγο γιατί πραγματικά νομίζω ότι η αναπτυξιακή τράπεζα είναι μια χρυσή ευκαιρία για ένα ζήτημα, το οποίο τουλάχιστον όταν συζητούσαμε πριν φτάσουμε στο σημείο του νομοσχεδίου, νομίζω, είχαμε συμφωνήσει όλοι και αυτό είναι ότι η τράπεζα αυτή πρέπει να έχει στο καταστατικό της τα χαρακτηριστικά, που δυστυχώς δεν έχουν άλλες τράπεζες, των λεγόμενων ηθικών τραπεζών. Να θυμίσω τι είναι οι ηθικές τράπεζες. Είναι οι τράπεζες εκείνες οι οποίες ξεκίνησαν από τον Yunus που έχει πάρει και Νόμπελ γι' αυτό το λόγο, υπάρχει και στην Ιταλία η Banca Etica, οι οποίες χρηματοδοτούν με βάση το κοινωνικό και περιβαλλοντικό αποτύπωμα και με βάση τη βιωσιμότητα της επένδυσης και όχι άλλης εγγύησης. Τράπεζες, δηλαδή για ανθρώπους που δεν έχουν δυνατότητα, αλλά έχουν μια καλή ιδέα, μια βιώσιμη ιδέα, αλλά δεν έχουν τη δυνατότητα να έχουν πιστοληπτική ικανότητα.

 Η δεύτερη διαφορά στις ηθικές τράπεζες είναι το γεγονός ότι το τοκοχρεολύσιο είναι συνάρτηση της απόδοσης της επένδυσης. Γιατί αυτό ιδιαίτερα στον αγροτικό τομέα είναι πάρα πολύ σημαντικό, διότι υπάρχουν καλές και κακές χρονιές, γι’ αυτό ακριβώς λειτούργησε στην Ινδία και στο Πακιστάν με την τράπεζα του Yunus, ότι μπορούσαν οι άνθρωποι που είχαν μια κακή χρονιά να μην κοκκινίζουν τα δάνειά τους και αντίθετα σε μια καλή χρονιά να αποπληρώνουν κάτι παραπάνω.

 Τα χαρακτηριστικά των ειδικών τραπεζών έχουν αποδείξει το εξής: ότι έχουν πολύ χαμηλές επισφάλειες και γι’ αυτό είναι ιδιαίτερο το ενδιαφέρον των επενδυτών να επενδύσουν σε τέτοιες τράπεζες. Από την άλλη μεριά, εκτός από τις χαμηλές επισφάλειες, τονώνουν πάρα πολύ μια αγορά, που στην Ελλάδα πιστεύω ότι πάσχει, δηλαδή, το γεγονός ότι πάρα πολλοί συνάνθρωποί μας έχουν θαυμάσιες ίδιες, αλλά δεν έχουν πιστοληπτική ικανότητα. Κάποιες λίγες Συνεταιριστικές Τράπεζες έχουν προσπαθήσει, αλλά υπήρχαν θεσμικά προβλήματα.

Είναι, νομίζω, η χρυσή ευκαιρία η Αναπτυξιακή Τράπεζα να λύσει αυτά τα θεσμικά προβλήματα και να είναι, τουλάχιστον, σε ένα ποσοστό της - γιατί μπορεί να έχει και κλασικά χρηματοοικονομικά προϊόντα - με προγράμματα ηθικής τράπεζας. Σας Ευχαριστώ πολύ.

 **ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Σας ευχαριστώ κύριε Τσιρώνη.

Το λόγο έχει ο κ. Νικόλαος Παπαδόπουλος.

 **ΝΙΚΟΛΑΟΣ ΠΑΠΑΔΟΠΟΥΛΟΣ:** Σας ευχαριστώ κυρία Αντιπρόεδρε. Κύριε υπουργέ, θέλω να κάνω μια πρόταση η οποία αφορά ειδικά τον αγροτικό τομέα. Ο αγροτικός τομέας, γνωρίζετε ότι λόγω της Αγροτικής Τράπεζας, είχε μια αναπτυξιακή πορεία και είχε τα μικρό-δάνεια ή τα καλλιεργητικά δάνεια, όπως τα λέγαμε. Αυτή τη στιγμή ο αγροτικός τομέας είναι στον αέρα. Είναι και αυτά που είπε ο συνάδελφος για τους αγρότες, ότι κάνουμε μια παραγωγική διαδικασία, που μπορεί να έχει και αρνητικές παραγωγές.

Άρα, θέλουμε μέσα από αυτόν τον φορέα - και την Δευτέρα θα έχουμε μια πιο συγκεκριμένη πρόταση για δάνεια αγροτικά-καλλιεργητικά - ο αγροτικός τομέας να μπορεί να καλλιεργεί. Διότι τα πολλά δάνεια που θέλει ο αγροτικός τομέας, είναι στο να καλλιεργεί, στο «να βάλει μπρος» για να καλλιεργήσει.

Τα επενδυτικά προγράμματα είτε μέσω ΕΣΠΑ είτε με κάτι άλλο, ως ένα βαθμό καλύπτονται. Αλλά η καθημερινότητα; Διότι παλιά η Αγροτική Τράπεζα είχε την πίστη, η οποία έδινε τα καλλιεργητικά δάνεια και γυρνούσε όλη η μηχανή πάρα πολύ γρήγορα.

Με τα δάνεια αυτά, θα κατορθώσουμε να έχουμε και χαμηλότερες τιμές, διότι ο παραγωγός θα έχει «ρευστό χρήμα», άρα, θα αγοράζει μετρητοίς και θα έχει καλύτερες τιμές, όπως γινόταν τα παλιά χρόνια. Αλλά, αυτό το εργαλείο, όπως ξέρετε, για ένα βράδυ το πουλήσαμε «bir para», για 50 - 80 εκατ.

Άρα, πρέπει μέσα σε αυτή τη λογική, να βάλουμε αυτόν τον τομέα που θα ανακουφίσει γύρω στις 500.000 κόσμο, για να κάνουν την παραγωγική διαδικασία, χωρίς να πονοκεφαλιάζει το μυαλό τους. Αυτό, είναι πάρα πολύ σημαντικό για μας.

 **ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Μπουκώρος.

 **ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, τα θέματα που φέρνει το νομοσχέδιο, οπωσδήποτε απαιτούν συναινέσεις. Τα αναπτυξιακά ζητήματα πρέπει επιτέλους να προκαλέσουν ευρύτερες πολιτικές συναινέσεις σε αυτή τη χώρα, γιατί αναπτυξιακά υστερούμε.

Θα γνωρίζετε και εσείς - και δεν το λέω για να σας κολακεύσω - ότι όταν πήγατε στο Υπουργείο, ήταν και πολλά στελέχη από τη δική μας παράταξη που αναθάρρησαν, γιατί είχατε μια πορεία μέχρι τότε, είχατε περάσει από το ΤΑΙΠΕΔ – σκεφτήκαμε ευρωκομουνιστής είναι αυτός με μια συνεπή πορεία - οπωσδήποτε θα έχει κάποιους ευρωπαϊκούς και αναπτυξιακούς προβληματισμούς.

Δεν σας κρύβω όμως, ότι όσο περνάει ο καιρός και δεν βλέπουμε απτά αποτελέσματα, αυτή η εντύπωση αδυνατίζει. Δεν είχα σκοπό να μιλήσω, αλλά άκουσα προηγουμένως στην τοποθέτησή σας, να συγκρίνετε ανόμοια πράγματα και να προσπαθείτε να δικαιολογήσετε την πολύχρονη καθυστέρηση στο Ελληνικό, αναφερόμενος σε ιδιώτες και τα όσα γραφειοκρατικά προβλήματα αντιμετωπίζουν, μπροστά στις ιδιωτικές επενδύσεις.

Εδώ, υπάρχουν σοβαροί λόγοι εθνικού συμφέροντος, κύριε Υπουργέ. Αναπτυξιακοί λόγοι. Μιλάμε για δεκάδες χιλιάδες θέσεις εργασίας και μιλάμε για απευθείας επίπτωση στην άνοδο του Α.Ε.Π. της χώρας.

Αν υπάρχει μια εμβληματική επένδυση στην Ελλάδα, είναι αυτή του Ελληνικού, και σας άκουγα με ενδιαφέρον να λέτε ότι πρέπει να τελειώσει πρώτα η Αρχαιολογία, μετά η Πολεοδομία, μετά το Δασαρχείο.

Σε τέτοιες επενδύσεις, εγώ δεν μιλάω για «fast track» επενδύσεις, ούτε για «αεριτζήδες», όπως λέτε, θα μπορούσε ένα όχημα, μέσα από μια συναίνεση της διοίκησης της Κυβέρνησης και όλων των ενδιαφερομένων, Αυτοδιοίκησης και τοπικής κοινωνίας, να υπάρχουν κάποιες παράλληλες διαδικασίες και να έχουμε κατατμήσει αυτό το διάστημα καθυστέρησης.

Δηλαδή, γιατί, όταν αποφαίνεται το δασαρχείο, δεν μπορεί ταυτοχρόνως να κάνει τη δουλειά της και η αρχαιολογία και η πολεοδομία και όλες οι εμπλεκόμενες υπηρεσίες; Με λύπη, θέλω να σας θυμίσω τις προσφυγές 19 Βουλευτών του ΣΥΡΙΖΑ. Όλοι είμαστε ευαίσθητοι με το περιβάλλον και κανένας δεν ζητάει να γίνει επένδυση, η οποία θα βλάπτει το περιβάλλον. Κανένας Έλληνας Βουλευτής δεν μπορεί να ζητήσει κάτι τέτοιο. Ξέρετε, οι τουριστικής κατεύθυνσης επενδύσεις είναι αυτές που πρώτες πρέπει να διαφυλάξουν το περιβάλλον. Κανένας επενδυτής που φτιάχνει ξενοδοχείο, δεν θα φέρει τους τουρίστες, ούτε σε μολυσμένη θάλασσα, ούτε σε μολυσμένο αέρα, ούτε και σε κακές κατασκευές.

Εγώ με το Ελληνικό δεν έχω ασχοληθεί, παρά μόνο από τα δημοσιεύματα και τα όσα ακούω στις διάφορες Επιτροπές της Βουλής. Έχω ασχοληθεί όμως, με διάφορες επενδύσεις στη Μαγνησία και ξέρετε, υπάρχουν πολλά «μικρά Κόστα Ναβαρίνο» στην Ελλάδα, τα οποία έχουν βαλτώσει και πολλά «μικρά Ελληνικά» τα οποία μπορούν να τραβήξουν την οικονομία μπροστά. Εγώ θα σας πω για δύο επενδύσεις στη Μαγνησία ξενοδοχειακής κατεύθυνσης. Η μία είναι στις Νηές, λοιπόν, υπήρχαν αντιδράσεις, ακυρώσαμε τα γκολφ και όλα αυτά που υπήρχαν ενόψει των μεσογειακών αγώνων, έκανε τρία χρόνια για να συνεδριάσει το γνωμοδοτικό συμβούλιο δημόσιων κτημάτων και όταν συνεδρίασε έβγαλε μια απόφαση και ζητούσε δύο διευκρινίσεις από την κτηματική υπηρεσία του Βόλου. Εστάλη λοιπόν, η απόφαση του γνωμοδοτικού στις 18 Ιανουαρίου 2018 στην κτηματική υπηρεσία του Βόλου. Ξέρετε, πότε απάντησε; Δεν ξέρω το περιεχόμενο της απαντήσεως και εκεί δεν εξέταζαν ούτε αν είναι δασικό, ούτε αν είναι αρχαιολογικός χώρος, αλλά το ιδιοκτησιακό καθεστώς, που είναι απλό ζήτημα. Θα έπρεπε φαινομενικά να είναι απλά ζητήματα, δηλαδή σε ποιον ανήκει. Η κτηματική υπηρεσία του Βόλου απάντησε στις 18 Ιανουαρίου 2019 σε δύο ερωτήματα του γνωμοδοτικού συμβουλίου δημοσίων κτημάτων. Έκανε ένα χρόνο για να απαντήσει σε δύο ερωτήματα. Είναι συμπτωματικός ο ένας χρόνος;

Θέλω να σας πω, ότι αυτό που δεν κάνατε, ήταν να εμπνεύσετε τη διοίκηση ότι η χώρα βρίσκεται σε κρίση, η οικονομία είναι σε χειμάζουσα κατάσταση και πρέπει όλοι μαζί να τρέξουμε πιο γρήγορα. Μου είπατε, τι έγινε. Δεν μπορώ εγώ σήμερα να ελέγξω τα στοιχεία που φέρατε εδώ, όμως μια κυβέρνηση πρέπει να σκέφτεται και τι θα έπρεπε να έχει γίνει. Δηλαδή, το χρόνο που έχει χαθεί, διότι ο χρόνος είναι χρήμα πρώτον και δεύτερον, δεν τρέχουμε μόνοι μας στο στίβο, κ. Υπουργέ. Δείτε γύρω μας, τρέχουν πιο γρήγορα, θα μείνουμε πάλι τελευταίοι. Επίσης, σας έχω καταθέσει μια ερώτηση εδώ και σαράντα μέρες για τα επιχειρηματικά πάρκα, τις βιομηχανικές περιοχές. Αλλάζουμε τα ονόματα, συζητάμε, κάνουμε διάλογο, αλλά επί της ουσίας δεν κάνουμε τίποτα. Πολλά από αυτά τα πάρκα έχουν αρχίσει και γίνονται αυτοδιαχειριζόμενα. Πρέπει να ρυθμίσουμε δύο πράγματα - σε προφορική συνομιλία μας, μου είπατε ότι το βλέπετε θετικά - τις σχέσεις των επιχειρηματικών πάρκων-βιομηχανικών περιοχών με τους οικείους δήμους, οι οποίοι εισπράττουν τα τέλη αλλά δεν αποδίδουν τις υπηρεσίες που οφείλουν να αποδώσουν και δεύτερον, να αναζητήσουμε τα εργαλεία χρηματοδότησης αυτών των επιχειρηματικών πάρκων με στόχο, όχι να πλουτίσουν οι μέτοχοι βιομήχανοι - δεν επηρεάζει ούτε τον κύκλο εργασιών τους, ούτε την κερδοφορία τους η ύπαρξη του αυτοδιαχειριζόμενου φορέα επιχειρηματικού πάρκου - αλλά να βελτιώσουμε το επιχειρηματικό περιβάλλον, κύριε Υπουργέ.

Οφείλουμε να το βελτιώσουμε για να προσελκύσουμε εμβληματικές επενδύσεις και στη βιομηχανία, όπως λέει το σημερινό σας νομοσχέδιο, με ή χωρίς τη βοήθεια της αναπτυξιακής τράπεζας, για να βελτιώσουμε το επιχειρηματικό περιβάλλον στα πάρκα, αλλά και επενδύσεις κυρίως τουριστικής κατεύθυνσης, εξοχικές κατοικίες, που εκκρεμούν στην Ελλάδα. Βεβαίως, υπήρχαν καθυστερήσεις και επί των προηγούμενων κυβερνήσεων. Αν δεν υπήρχαν καθυστερήσεις, δεν θα έκαναν 18 χρόνια να ξεκινήσουν οι εργασίες στο Κόστα Ναβαρίνο, αλλά μετά την κρίση είμαστε σε μια άλλη εποχή, σε μια άλλη οικονομία, σε μια άλλη χώρα. Θα έπρεπε να είμαστε όλοι σοφότεροι, για να βγούμε γρηγορότερα από την κρίση.

Θα σας παρακαλούσα να δείτε το ζήτημα των επιχειρηματικών πάρκων, αλλά και το ζήτημα των μικρότερων επενδύσεων που δεν παίρνουν την δημοσιότητα του Ελληνικού, αλλά μπορούν αθροιστικά να προσφέρουν εξίσου στην ανάπτυξη της ελληνικής οικονομίας.

**ΕΥΗ ΚΑΡΑΚΩΣΤΑ(Αντιπρόεδρος της Επιτροπής):** Το λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Όπως είπε και ο Αντιπρόεδρος της Κυβέρνησης, πριν από λίγο, μιλώντας και παρεμβαίνοντας, η σημερινή διαδικασία που θα ολοκληρωθεί στην Ολομέλεια της Βουλής με την ψήφιση αυτού του σχεδίου νόμου, είναι ένα τμήμα της όλης διαδικασίας και μπορούν να γίνουν ακόμα πολλά βήματα για αυτό. Ελπίζω, και εύχομαι και εγώ, η αναπτυξιακή τράπεζα δεν θα καλύψει απλώς ένα προφανές κενό, αλλά, όπως ακριβώς έχει σχεδιαστεί, θα θέσει κανόνες στη κατεύθυνση της βιώσιμης ανάπτυξης και της δίκαιης ανάπτυξης, που αποτελούν πάγιες κατευθύνσεις της κυβερνητικής πολιτικής της δικής μας κυβέρνησης.

Θα ήθελα, με βάση τη συζήτηση που έγινε λίγο πριν, συμπληρώνοντας και παρεμβαίνοντας στα όσα ακούστηκαν για τις επενδύσεις στο ελληνικό και στον Πειραιά, να σχολιάσω μερικά πολύ σημαντικά, κατά τη γνώμη μου, ζητήματα. Ήδη, ο Υπουργός, ο κ. Πιτσιόρλας, περιέγραψε πάρα πολύ συστηματικά και με αδιαμφισβήτητα δεδομένα και στοιχεία, για τους λόγους των όποιων καθυστερήσεων, αλλά κυρίως, για το πόσο ανεύθυνα ασχεδίαστοι ήταν οι διαγωνισμοί που είχαν προκηρυχθεί, τόσο για τον Αστέρα, όσο και για το Ελληνικό, με ένα και μόνο κίνητρο, την εκχώρηση κερδοφόρων δυνατοτήτων σε διάφορες επιχειρήσεις και ομίλους. Αυτό δεν είναι ανάπτυξη.

Όσο και αν πιστεύει κανείς την ιδιωτική πρωτοβουλία στην επιχειρηματικότητα, πουθενά στον κόσμο, δεν μπορεί να εγκαθιδρυθεί καθεστώς παραχώρησης άνευ όρων και εκτός των κανόνων λειτουργίας. Στον Πειραιά, με την εξέλιξη αυτή που λίγο-πολύ υποχρεωθήκαμε να οδηγηθούμε, με την ιδιωτικοποίηση του ΟΛΠ, βάλαμε κανόνες οι οποίοι, στην προηγούμενη περίοδο δεν υπήρχαν, απολύτως αναγκαίοι, για να είναι και η επένδυση στην ανάπτυξη βιώσιμη, αλλά και το δημόσιο συμφέρον, κατά το μέγιστο βαθμό, εξασφαλισμένο.

Ελληνικό. Αν προσθέσουμε ότι εκτός από τις όχι τυχαίες ατέλειες, τις οποίες το Συμβούλιο της Επικράτειας δεν αποδέχθηκε και που χρειάστηκε η επαναδιαπραγμάτευση που περιέγραψε ο Υπουργός, το σχέδιο ανάπτυξης και ανάπλασης του Ελληνικού στηριζόταν στο κτίσιμο μιας νέας πόλης και στο καζίνο. Τα άλλα ήταν στον αέρα, καθόλου εξασφαλισμένα. Τώρα, το σχέδιο το οποίο είναι προς εφαρμογή, προϋποθέτει την ανάπτυξη ενός υπερτοπικού χαρακτήρα Μητροπολιτικού Πάρκου και γύρω από αυτήν τη βασική επένδυση ζωής και σημαντικής περιβαλλοντικής και αναπτυξιακής σημασίας, θα γίνουν τα υπόλοιπα.

Δεν θα σχολιάσω τις λεπτομέρειες για τη διαθεσιμότητα των κεφαλαίων, τα οποία στην αγορά είναι πολύ γνωστά. Το βασικότερο εξ όλων, ακόμα και για αυτούς που διαφωνούν ριζικά και απόλυτα με το έργο του Ελληνικού και την επιχειρηματική αξιοποίηση του χώρου του Ελληνικού, το ότι ανετράπη πλήρως η προτεραιοποίηση των παρεμβάσεων και από μια πόλη ολόκληρη και ένα καζίνο και τα υπόλοιπα, θα δούμε, έγινε πρώτα ένα Μητροπολιτικό Πάρκο και γύρω από αυτό οι όποιες προγραμματισμένες επενδύσεις. Ήταν θεμελιώδες και τεράστιας σημασίας και αυτό θέλουν να το αγνοούν.

Η επιχειρηματολογία, ότι θα μπορούσαμε να υλοποιήσουμε το σχέδιο των Ολυμπιακών Αγώνων, είναι στο κενό. Το σχέδιο των Ολυμπιακών Αγώνων με την κυβέρνηση Σημίτη, ξεκίνησε για να είναι 80% ή 70% χρηματοδοτημένο από ιδιωτικά κεφάλαια και κατέληξε να είναι απολύτως, σχεδόν, πάνω από το 90% από τον δημόσιο προϋπολογισμό. Και φυσικά, αυτό έγινε μέσα από τις τεχνικές και τεχνητές καθυστερήσεις, για να φτάσουμε στο παρά πέντε και εκτεθειμένη και η τότε κυβέρνηση και το πολιτικό σύστημα, να ανεχθεί και να αποδεχθεί - και πολλοί από αυτούς το θέλανε κιόλας από θέση αρχής και από νοοτροπία - να προχωρήσουν σε όλες αυτές τις fast truck διαδικασίες.

Αυτό το μοντέλο, θα το θεωρήσουμε ως κανόνα για κάθε αναπτυξιακή διαδικασία στην Ελλάδα; Τι είμαστε, χώρα ειδικής οικονομικής ζώνης; Αυτό ονειρεύεται η Ν.Δ.;

Στον Πειραιά και τελειώνω με αυτό, κυρία Πρόεδρε. Από το 2016, ξεκίνησε το Υπουργείο Πολιτισμού και η αρμόδια Εφορία Αρχαιοτήτων Πειραιά τη συγκρότηση βάσει νόμου - υποχρεωμένη από τον νόμο είναι – επιτέλους, του χωροταξικού αρχαιολογικού σχεδιασμού της ευρείας περιοχής του Πειραιά, δηλαδή, ήταν υποχρεωμένη από τον νόμο να το κάνει.

Επίσης, είχε τα στοιχεία των προηγούμενων ανασκαφών, είχαμε στην εξέλιξη τα νεότερα στοιχεία από τις ανασκαφές του τραμ και του μετρό, που προσέθεσαν πολύ σημαντικά νέα δεδομένα και είχαμε και την επικείμενη έγκριση στο ΚΑΣ του master plan του ΟΛΠ, το οποίο δεν μπορούσε να εγκριθεί ή να απορριφθεί στον αέρα, αλλά έπρεπε να προηγηθεί αυτός ο συνολικός χωροταξικός σχεδιασμός που έχει γίνει σε πάρα πολλές περιοχές και πόλεις της Ελλάδας και που χωρίς αυτό, δεν μπορεί να εγκριθεί ή να απορριφθεί οτιδήποτε. Αυτό έγινε στο ΚΑΣ, πρόσφατα και επί τη βάσει αυτού του χωροταξικού σχεδίου, που τελικά το ενέκρινε το ΚΑΣ για την περιοχή εντός των τειχών, αφαιρώντας από το αρχικό σχέδιο τις περιοχές εκτός των αρχαίων τειχών, έγινε κατορθωτή η εξέταση εν συνεχεία, αμέσως μετά, της πρότασης του ΟΛΠ, με την οποία αξιολογήθηκαν οι προτάσεις αυτές. Και όπως είπε και ο κύριος Υπουργός, οι περισσότερες εγκρίθηκαν κιόλας. Αυτή είναι η αλήθεια και αυτή είναι η πραγματικότητα, κυρία Πρόεδρε.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κύριος Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Εισηγητής της Νέας Δημοκρατίας):** Σας ευχαριστώ πολύ, κυρία Πρόεδρε, θα είμαι πολύ σύντομος.

Ζητώ συγνώμη, γιατί δεν μπόρεσα να είμαι στην τοποθέτησή σας, αλλά είχαμε κάποιες κομματικές υποχρεώσεις και γι' αυτό η κυρία Μπακογιάννη πήρε τη θέση μου.

Αλλά, ακούγοντας αυτά που είπε ο κ. Δραγασάκης, εγώ θέλω να σας πω ότι το πρώτο άρθρο του νομοσχεδίου, κύριε Υπουργέ, γιατί όπως σας είπα, όλοι είμαστε υπέρ του να δημιουργηθεί μια Αναπτυξιακή Τράπεζα. Το ευχάριστο αλλά συνάμα παράδοξο, είναι ότι είσαστε και εσείς, υπέρ. Γιατί εσείς έχετε την ευθύνη για το κλείσιμο των τραπεζών; Γιατί εσείς κάνετε ό,τι μπορείτε για να υπάρχει μια αντί-αναπτυξιακή πορεία της χώρας, αλλά να μην μπούμε σ’ αυτά, θα τα πούμε αργότερα.

Το πρώτο άρθρο του νομοσχεδίου είναι απόλυτα αόριστο, κύριε Υπουργέ και πραγματικά, επιτρέψτε μου. Υπάρχει μία επιτροπή αξιολόγησης υποψηφίων, όπου δεν ήταν μέσα στη διαβούλευση, κύριε συνάδελφε. Αυτή η επιτροπή δεν ήταν μέσα στη διαβούλευση της μιας εβδομάδας ή των 10 ημερών και η οποία επιτροπή θα αποφασίσει ποια θα είναι τα νέα μέλη του Δ.Σ.. Ποια είναι αυτή η επιτροπή; Πώς θα καθοριστεί αυτή η επιτροπή;

Δεύτερον, δημιουργείται ένα Διοικητικό Συμβούλιο, το οποίο θα είναι παντοδύναμο, κυρίαρχο και δεν θα υπάρχει και εποπτικός έλεγχος, δεν θα υπάρχει σοβαρός εποπτικός έλεγχος, ούτε από την Τράπεζα της Ελλάδος, για χρήματα τα οποία ανήκουν στο ελληνικό δημόσιο. Δικά μας χρήματα είναι τα χρήματα του ΕΣΠΑ και τα ευρωπαϊκά κονδύλια, είναι για τους Έλληνες, είναι χρήματα κυβερνητικά και δεν θα έχει κανένα εποπτικό έλεγχο ούτε το Γενικό Λογιστήριο του Κράτους, ούτε η Ελληνική Στατιστική Υπηρεσία και κάποιες αναφορές θα πηγαίνουν στον εκάστοτε Υπουργό. Πώς μπορεί να γίνει αυτό για το στρατηγικό σχεδιασμό;

Δεν αναφέρετε και δεν βάζετε κάποιες αρχές, δεν λέτε το πως θα ενισχύσετε τις μικρομεσαίες και μικρές επιχειρήσεις, που γι' αυτό πρέπει να γίνεται. Λέτε ότι ο στρατηγικός σχεδιασμός θα διαμορφωθεί κάτω από την εισήγηση του νέου Διοικητικού Συμβουλίου και ότι αυτό θα χαράξει το στρατηγικό σχεδιασμό.

Λοιπόν, όλο ευχολόγια, αλλά δεν υπάρχουν συγκεκριμένα πράγματα. Ένα είναι συγκεκριμένο, αποκάλυψε στην χθεσινή συνεδρίαση ο Υπουργός ότι θα γίνουν παραρτήματα. Μιλάμε για προσλήψεις, προσλήψεις, οι οποίες δεν θα γίνουν με τη διαδικασία του ΑΣΕΠ. Έτσι δεν είναι; Εκτός της διαδικασίας του ΑΣΕΠ θα είναι αυτές οι προσλήψεις.

Οπότε, εύλογα με το παρελθόν σας, θα μας επιτρέψετε, αυτό το οποίο φοβάται ο Υπουργός, ο κ. Δραγασάκης, ότι θα έχουμε μια νέα ΕΤΒΑ με όλα τα αποτελέσματα τα οποία είχε, εμείς ερχόμαστε λοιπόν και φοβόμαστε το ίδιο για το οποίο φοβάται ο κ. Δραγασάκης και στο οποίο λέει ότι δεν θα γίνει. Γιατί τι είπε ο κ. Δραγασάκης; Ότι σημαντικό ρόλο για την πορεία αυτής της τράπεζας επί της ουσίας δεν παίζει όλο το νομοσχέδιο το οποίο καταθέτεται σήμερα. Σημαντικό ρόλο θα παίξει το Δ.Σ., οι άνθρωποι οι οποίοι θα το απαρτίζουν και η πολιτική βούληση. Οπότε, γιατί να μην προβληματιζόμαστε και να μην έχουμε τις ανησυχίες μας, κύριε Υπουργέ; Γι' αυτή λοιπόν την σημαντική πρωτοβουλία για αυτήν την αναπτυξιακή τράπεζα, η οποία θα μπορούσε να δώσει ώθηση και ενίσχυση στην ιδιωτική οικονομία, θα έπρεπε να υπήρχαν και άλλες δικλίδες ασφαλείας οι οποίες να είναι πέρα και πάνω από τα μέλη του εκάστοτε Δ.Σ., αλλά και από την πολιτική βούληση.

 Και ελάτε και στη θέση της επόμενης κυβέρνησης, όπου παραμονές των εκλογών φέρνετε αυτό το νομοσχέδιο, πάτε να δημιουργήσετε μια τράπεζα της οποίας το Δ.Σ. θα έχει πενταετή θητεία. Και πώς θα μπορέσουν να συγκεραστούν αυτά; Θα μπορέσει να φύγει αυτό από το Δ.Σ.;

Σε ό,τι έχει να κάνει με τις στρατηγικές επενδύσεις, εγώ είμαι ξεκάθαρος, σας λέω δεν ήταν τεράστια τα αποτελέσματα τα οποία είχαμε κατά το παρελθόν. Μη μου πείτε όμως μέσα σ' αυτή την αίθουσα ότι ο ΣΥΡΙΖΑ ήταν υπέρ των επενδύσεων του Ελληνικού και της COSCO μέχρι και το 2015, όταν γίνατε κυβέρνηση; Ακόμα και όταν γίνατε κυβέρνηση. Προσγειωθήκατε στην πραγματικότητα μετά από αυτό το δημοψήφισμα, μετά από το μνημόνιο το οποίο μας φέρατε και μας σύρατε να το ψηφίσουμε κι εμείς.

Και εδώ θα πρέπει λοιπόν να αποκατασταθεί εκ νέου, αν θέλετε, η σχέση του επιχειρηματία με το κράτος. Θα πρέπει ο επιχειρηματίας να αισθανθεί, σεβόμενοι το περιβάλλον, σεβόμενοι την πολιτιστική μας κληρονομιά, ότι η κυβέρνηση και το κράτος είναι φιλικό απέναντί του. Είναι εδώ για να τον βοηθήσει να επενδύσει, να δημιουργηθούν σταθερές θέσεις εργασίας, θέσεις εργασίας υψηλού επιπέδου και να μπορέσουμε να αυξήσουμε το Α.Ε.Π. της χώρας, να κρατήσουμε τους νέους ανθρώπους εδώ και να μπορέσουμε να μεγαλώσουμε την οικονομία μας.

Δεν θεωρώ ότι τα έχετε καταφέρει, κύριε Υπουργέ, και νομίζω ότι στη συζήτηση που θα έρθει τη Δευτέρα θα μπορέσουμε να μιλήσουμε ακόμα πιο αναλυτικά.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Τον λόγο έχει ο κ. Πιτσιόρλας.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Καταρχήν, έγινε μια ουσιαστική συζήτηση, πιστεύω, θα την αξιοποιήσουμε και στη β΄ ανάγνωση και στην Ολομέλεια. Θα αξιοποιήσουμε όσα στοιχεία μπορούμε και θα επανέλθουμε.

Τώρα, μια από τελευταίες ομιλίες των εκπροσώπων της Ν.Δ., παίρνω αφορμή για να πω το εξής. Ολοι αναγνωρίζουμε ότι υπάρχει πρόβλημα, όλοι αναγνωρίζουμε και μιλάμε για την γραφειοκρατία, για τις καθυστερήσεις και για πολλά άλλα. Αναφερθήκατε στο Costa Navarino για δεκαπέντε χρόνια και πολλά άλλα. Οι Νηές. Πότε ξεκίνησε η διαδικασία για τις Νηές; Το 2012. Άρα, λοιπόν, το πρόβλημα υπάρχει.

 Συζητάμε, τώρα, ανάμεσα σε δύο κατευθύνσεις, σε δύο λύσεις εναλλακτικές. Ειπώθηκε από την κυρία Μπακογιάννη και το σχολίασε ο κ. Δρίτσας ότι μια λύση θα ήταν τα μεγάλα έργα να τα πηγαίνουμε με ένα καθεστώς τύπου Ολυμπιάδας. Αυτό τι σημαίνει; Σημαίνει μια αναγνώριση ότι έχουμε πρόβλημα και ότι αντί να αντιμετωπίσουμε το πρόβλημα καταφεύγουμε σε έκτακτα καθεστώτα, κάποιες στιγμές.

 Ξέρετε ότι πολλά από τα έργα εκείνης της περιόδου έχουν προβλήματα νομιμότητας σήμερα; Ξέρετε, για παράδειγμα, τι προβλήματα έχουμε με το Mall επάνω και πόσο καιρό προσπαθούμε να το τακτοποιήσουμε; Υπάρχουν θέματα λοιπόν μεγάλα.

Η δική μας επιλογή είναι να αντιμετωπίσουμε στην βάση τους τα προβλήματα και να βγάλουμε από τη μέση τα πραγματικά εμπόδια.

Δεν είναι εύκολο, τα έχουμε δρομολογήσει και τα τρέχουμε. Ανέφερα παραδείγματα, ότι τα τρέχουμε με ρυθμό πάρα πολύ συστηματικό και γρήγορο.
Αναφέρθηκα σε τομείς, όπως για το κτηματολόγιο, για τους δασικούς χάρτες, για τις αδειοδοτήσεις, για την ηλεκτρονική διακίνηση και για πολλά θέματα. Αυτά όλα, τα τελευταία χρόνια, έχουν δρομολογηθεί και τρέχουν πάρα πολύ. Όπως επίσης, έχουν βελτιωθεί οι σχέσεις με την επιχειρηματικότητα, με την υγιή επιχειρηματικότητα όμως.

Να σας αναφέρω ένα παράδειγμα, επειδή όλοι λέμε «με σεβασμό στο περιβάλλον». Σε ότι αφορά τα Ναυπηγεία Σύρου. Βρήκαμε τον τρόπο να επαναλειτουργήσουν και επαναλειτουργούν με ένα μεταβατικό καθεστώς, μέχρι την οριστική επίλυσή τους. Ακούστε σας παρακαλώ, έχει ενδιαφέρον. Στα ναυπηγεία της Σύρου, στην καρδιά του νησιού, υπήρχανε 80 χιλιάδες τόνοι αμμοβολής εκεί, στοιβαγμένοι μες το ναυπηγείο. 80 χιλιάδες τόνοι, αμμοβολής. Μια βόμβα, δηλαδή, μέσα στην καρδιά του νησιού. Ποτέ δεν έγινε η παραμικρή κίνηση να μεταφερθεί αυτή η αμμοβολή. Κάποιος επιχειρηματίας ήταν εκεί και απολάμβανε της εμπιστοσύνης του Ελληνικού Δημοσίου. Αυτό είναι ένας τύπος σχέσεων. Από αυτές τις σχέσεις πρέπει να φύγουμε, να ανήκουν στο παρελθόν. Δυστυχώς, έχουμε πολλά τέτοια παραδείγματα, κακών σχέσεων, κακού μοντέλου. Αυτό ανήκει στο παρελθόν και δεν πρέπει να αναβιώσει. Οι σχέσεις που εγκαθιδρύουμε τώρα, είναι τελείως διαφορετικές. Θα υποχρεωθούν, λοιπόν, όλοι να σέβονται κανόνες, και πρέπει να υποχρεωθούν είτε κυβερνάμε εμείς είτε κυβερνάτε εσείς. Πρέπει να σεβόμαστε κανόνες σε αυτή τη χώρα. Δεν είναι δυνατόν να λέει το κόμμα της Αξιωματικής Αντιπολίτευσης μην ακούτε τον ΚΑΣ, μην ακούτε τον έναν ή τον άλλο. Δεν γίνονται αυτά. Δεν θα υπάρχουν καθυστερήσεις εάν λειτουργούν τα πράγματα σοβαρά.

Η εμπειρία δείχνει, ανεξαρτήτως κυβερνήσεων, ότι κάποιοι θεσμοί, όπως είναι το Συμβούλιο της Επικρατείας, όλοι κατά καιρούς έχουμε παραπονεθεί για αποφάσεις του Συμβουλίου Επικρατείας. Όλοι, σε διάφορες περιόδους. Όμως, το Συμβούλιο Επικρατείας με όλα τα κακά και με όλα τα στραβά, υπερασπίστηκε όλα αυτά τα χρόνια μια θεσμικότητα και μια κανονικότητα, έστω και με υπερβολές.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κύριος Κωνσταντίνος Κατσαφάδος

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Εισηγητής της Νέας Δημοκρατίας):** Η υπεύθυνη της Πολεοδομίας Πειραιά, κ. Υπουργέ, είπε παρουσία των δημοτικών συμβούλων και των πολιτικών της πόλεως, ότι από το 2016 έστειλε έκθεση 55 σελίδων για το αν πρέπει ή όχι να χαρακτηριστεί αρχαιολογικός χώρος η πόλη του Πειραιά. Ξέρετε τι έγινε από το 2016 που έστειλε αυτή την τεράστια έκθεση των 55 σελίδων;

Το 2019, λόγω του master plan της Cosco, δέχτηκε αφόρητες πιέσεις και τότε δραστηριοποιήθηκε το ΚΑΣ. Εγώ σας λέω καλοπροαίρετα. Δέχθηκε λοιπόν πιέσεις το ΚΑΣ για να προχωρήσει σ’ αυτή την απόφαση, ναι ή όχι; για να συζητηθεί το θέμα; Σε 3 χρόνια, δεν μπόρεσε να διαβάσει μια έκθεση 55 σελίδων; Και τι ήταν το άμεσο και το αναγκαίο; Ήταν το master plan. Να το δεχθούμε, να μιλάμε, λοιπόν, και να λέμε πώς εργαλειοποιούμε και πώς πιέζουμε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ, Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ):** Κυρία Πρόεδρε, εμείς επιφυλασσόμαστε για τα άρθρα

**ΕΥΗ ΚΑΡΑΚΩΣΤΑ, Αντιπρόεδρος της Επιτροπής**: Τον λόγο έχει ο κύριος Δρίτσας.

**ΘΕΟΔΩΡΟΣ ΔΡΙΤΣΑΣ:** Δεν τα κατάλαβε καλά ο συνάδελφος, είμασταν στην ίδια συζήτηση. Η Διευθύντρια της Αρχαιολογικής και όχι της Πολεοδομικής Υπηρεσίας είπε ότι αυτή την έκθεση άρχισαν να την συντάσσουν το 2016 και προσθέτοντας τα ευρήματα των ανασκαφών του ΤΡΑΜ και του Μετρό και τα νέα δεδομένα της master plan της COSCO που έπρεπε να εξετάσουμε. Από πουθενά δεν προέκυψε πίεση, παρέμβαση ή οτιδήποτε άλλο. Η προβλεπόμενη διαδικασία του Ελληνικού κράτους ήταν.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός οικονομίας και Ανάπτυξης):** Θα σας απαντήσω αλλιώς. Όλα εν τόπω και εν χρόνο γίνονται, προφανώς. Θα σας πω άλλο παράδειγμα. Ξέρετε πόσο χρόνο χάσαμε αδίκως με το Μετρό στη Θεσσαλονίκη, όταν βρέθηκαν αρχαία; Χάσαμε πάνω από 1,5-2 χρόνια, γιατί δεν θέλαμε να αποδεχθούμε αυτό που έλεγε η αρχαιολογία. Τελικώς έγινε, είναι το σωστό και προχωράει το έργο. Θα μπορούσαμε να τα γλιτώσουμε τα δύο χρόνια, υπάρχει μια ριζωμένη αντίληψη στο ελληνικό πολιτικό σύστημα που λέει «εγώ είμαι Πρωθυπουργός και αποφασίζω», «εγώ είμαι Υπουργός και αποφασίζω και δίνω εντολή». Δεν γίνονται έτσι τα πράγματα. Γι’ αυτό δεν έγινε η επένδυση στην Οξυά, για παράδειγμα, γι’ αυτό δεν έγιναν επενδύσεις αλλού, διότι το «δίνω πολιτική εντολή» δεν σημαίνει απολύτως τίποτα.

Είμαστε Δημοκρατία και έχουμε θεσμούς. Άρα, λοιπόν, πρέπει να βρούμε τον τρόπο, οι θεσμοί να λειτουργούν σωστά και να διαμορφώσουμε το νομοθετικό, θεσμικό πλαίσιο. Εμείς κινούμαστε σε αυτή την κατεύθυνση με λάθη, με υπερβολές, με ιδεοληψίες, ότι θέλετε πείτε. Αυτά τα τελευταία 4 χρόνια, όμως, έγινε μια δουλειά στη βάση αυτών που σας λέω τώρα, τεράστια. Το λένε τα νούμερα, τα ποσοστά κάλυψης των έργων. Μιλάω για τα μεγάλα έργα όπως τύπου ΚΤΗΜΑΤΟΛΟΓΙΟ κ.α. Τεράστια δουλειά που έπρεπε να έχει γίνει.

Μια τελευταία φράση για τον Πειραιά, επειδή και εγώ έχω δουλέψει και συγκρουστεί με πάρα πολλούς για το θέμα του Πειραιά. Υπάρχει αμφιβολία ότι στον Πειραιά έγινε η Ναυμαχία της Σαλαμίνας; Στον ευρύτερο θαλάσσιο χώρο υπάρχει αμφιβολία ότι υπήρχε αρχαία πόλη και αρχαία τείχη και όλα τα υπόλοιπα; Καμία. Γιατί λοιπόν, δεκαετίες τώρα, αυτά τα θέματα δεν έχουν ρυθμιστεί; Δεν έχουν ρυθμιστεί, διότι μέσα στη ζώνη του λιμένα ήταν όλη η Ζώνη Α΄, στην Κυνόσουρα, ήταν εντός της λιμενικής ζώνης - μπορούσαν να γίνουν έργα, δηλαδή - ήταν αρχαιολογικοί χώροι άλλοι, ήταν πράγματα που έπρεπε να είναι εκτός, εδώ και δεκαετίες, ήταν μέσα όμως. Και δεν έχει ληφθεί καμία μέριμνα για όλα αυτά όχι μόνο στον Πειραιά, σε πάρα πολλές περιοχές.

Είναι προς το συμφέρον της χώρας και της οικονομίας αυτά να αξιοποιηθούν και να προφυλαχθούν. Αν το δούμε έτσι, θα λήξει αυτή η κόντρα μεταξύ μας. Ξαναλέω ότι η μια υπερβολή οδηγεί στην άλλη υπερβολή. Στο ΕΛΛΗΝΙΚΟ, όταν έγινε το Αεροδρόμιο μπαζώθηκαν αρχαία και το ξέρουν όλοι. Μην κάνουμε ότι δεν υπάρχουν. Υπήρχαν και έπρεπε να προφυλαχθούν τότε. Το ότι δεν προφυλάχθηκαν τότε, δεν σημαίνει ότι δεν πρέπει να προφυλαχθούν ποτέ. Αν ξεπεράσουμε μια ιδεοληπτική και από τις δύο κατευθύνσεις αντίληψη, θα βρούμε τη λύση.

Και τώρα, στα έργα που αναφερθήκαμε, τον Αστέρα, το ΕΛΛΗΝΙΚΟ, ο Πειραιάς, το Μετρό Θεσσαλονίκης και άλλα, πάμε σε μια κατεύθυνση συνθετική που καλύπτει όντως όλες τις πλευρές. Και αν χάθηκαν και 5 μήνες, δεν χάθηκε ο κόσμος, χάθηκαν δεκαετίες μέχρι τώρα.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστούμε πολύ. Η 4η Συνεδρίαση θα είναι τη Δευτέρα στις 16.00.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βράντζα Παναγιώτα, Δημητριάδης Δημήτριος, Ζεϊμπέκ Χουσεΐν, Μορφίδης Κωνσταντίνος, Καραγιάννης Ιωάννης, Καρακώστα Εύη, Καφαντάρη Χαρά, Γάκης Δημήτριος, Ουρσουζίδης Γεώργιος, Παπαδόπουλος Νικόλαος, Σηφάκης Ιωάννης, Σπαρτινός Κωνσταντίνος, Συρμαλένιος Νικόλαος, Τσιρώνης Ιωάννης, Κατσανιώτης Ανδρέας, Κατσαφάδος Κωνσταντίνος, Παναγιωτόπουλος Νικόλαος, Κωνσταντινόπουλος Οδυσσέας και Ζαρούλια Ελένη.

Τέλος και περί ώρα 16.00΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**